Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ Luusi 4\n1 Awo Bowaazi n’ayambuka ku wankaaki w’ekibuga n’atuula awo. Mu kiseera kye kimu, muganda we oli gwe yayogerako ngali ne Luusi, yali ayitawo. Bowaazi n’amuyita namugamba nti, “Jjangu otuuleko wano munnange.” Naye n’akkiriza, n’agenda n’atuula we yali. 2 Bowaazi n’ayita n’abasajja kkumi ku bakadde b’ekibuga ne bajja ne batuula awo. 3 N’alyoka agamba muganda we nti, “Nawomi, eyakomyewo okuva mu Mowaabu, atunda ekibanja ekyali ekya muganda waffe omugenzi Erimereki. 4 Ndowoozezza nti nkutegeeze ku nsonga eyo, ekibanja ekyo okigulire mu maaso g’abakadde baffe. Bw’oba ng’oyagala okukinunula kinunule. Naye bw’oba nga toyagala, ntegeeza nkimanye. Tewali mulala alina buyinza kukinunula wabula ggwe, ate nga nze nkuddirira mu lunyiriri lwaffe.”\n7 (Edda mu Isirayiri, empisa ey’okununula n’okuwaanyisa, yali nga bw’eti: omuntu omu yaggyangamu engatto* Mu bitundu ebyo eby’ensi, okuba n’engatto kaali kabonero akalaga ng’omuntu bw’ali omugagga (Zab 60:8). ye, n’agiwa munne. Eno ye yali ng’enkola entuufu mu Isirayiri).\n11 Awo abakadde n’abantu bonna abaali ku wankaaki ne boogera nti, “Tuli bajulirwa. Mukama Katonda amufaananye nga Laakeeri ne Leeya† Ng’Abayisirayiri bonna bwe baali bazzukulu ba Laakeeri ne Leeya, bwe kityo ne Luusi yali jjajja wa Dawudi ne Kristo., abaazimbira awamu ennyumba ya Isirayiri. Naawe Bowaazi oyale mu Efulasi, era oyatiikirire mu Besirekemu, 12 era n’ezzadde Mukama Katonda ly’anaakuwa mu mukazi oyo, libeere ng’ennyumba ya Pereezi‡ Pereezi yali jjajja wa Bowaazi (Mat 1:3; Luk 3:33), Tamali gwe yazaalira Yuda.”\n*4:7 Mu bitundu ebyo eby’ensi, okuba n’engatto kaali kabonero akalaga ng’omuntu bw’ali omugagga (Zab 60:8).\n†4:11 Ng’Abayisirayiri bonna bwe baali bazzukulu ba Laakeeri ne Leeya, bwe kityo ne Luusi yali jjajja wa Dawudi ne Kristo.\n‡4:12 Pereezi yali jjajja wa Bowaazi (Mat 1:3; Luk 3:33)


Bukedde Online - Bafana ayanjudde mukaziwe Fifi Da Queen\nBafana ayanjudde mukaziwe Fifi Da Queen\nEno Kabangali ya poliisi eneetuusa abasibe?\nBranic Benzie bamukubye ne bamufunya 'paas...\nOmuyimbi Ziza Bafana yalinnye ku siteegi ku ssaawa 5:00 ez’ekiro ekyakeesezza Olwomukaaga ku Club Ambiance e Bukesa, n’atandika okukuba abawagizi be emiziki era bwe yayimbye oluyimba lwa ‘Abantu baffe’ ne Pomini Pomini abantu ne basituka mu ntebe ne banyeenya ku biwato.\nBya RONALD MUBIRU\nWaasoose bunkenke, Kreene omwabadde mutudde Bafana nga kimuyisa mu bbanga okumuleeta ku siteegi bwe kyalemereddwa ne kimusuula mu bawagizi. Bafana yalabye kimutwala mu bawagizi kwe kulaajana nti, “dereeva ntwala ku siteegi” wabula kyo ekyuma nga kyongera kumutwala mu bantu. Baakisizza, n’avaamu olwo akabadi ke yabadde apanze okumutuusa ku siteegi, ne kagaana okukola.\nOlwatuuse ku siteegi, abawagizi ne bamussa ku nninga ababuulire mukazi we omutuufu kye yasoose okugaana kyokka oluvannyuma n’ayita Fifi Da Queen omukozi wa Bukedde TV ne Bukedde Fa Ma nga bw’awoomereza nti, “Fifi mukwano jangu ku siteegi abantu bakulabeko.” Ne Fifi kwe kujja nga yenna yeemoola enduulu n’esaanikira ekifo ng’abamu bwe boogera obutonotono nti n’omwana wa Fifi eyaakaweza omwaka ogumu yandiba owuwe ng’ate abandi bawoza nti lwaki bulijjo bakukutakukuta.\nOmuwagizi wa Bafana, Sarah Lukwago yaguze olutambi lwe ku bukadde 10, Alex Lutaaya obukadde obusoba mu 5 n’abalala.\nAbayimbi abalala abaasanyusizza abawagizi kwabaddeko; Bobi Wine, Moureen Nantume, King Saha n’abalala. Leero (Ssande), Bafana ali ku Afro Club Kasangati ng’anoonya amata g’omwana.\nURA esabirira ku buvune bwa Owen Kasule\nOno oba ye taata Tamra!


Bukedde Online - Golola atandikidde Mityana okutumbula omuzannyo gw'ebikonde n'ensabaggere\nKyadondo ekoze enkyukakyuka mu ttiimu yaayo...\nGolola ng'ali n'abaana baatandise nabo okutendekebwa mu nsabaggere n'ebikonde\nMoses Golola eyayatiikirira ennyo mu kutumbula n’okuzannya ensambaggere mu ggwanga atandise kaweefube w’okutumbula ebitone mu bavubuka ng’atandikidde Mityana mu pulogulaamu gy’atuumye Golola Talent Academy.\nGolola agambye nti alina kati abavubuka abasoba mu 20 okuva mu bitundu ebyo n’ategeeza nti bangi abali mu byalo abatalina busobozi bujja mu bubuga wadde mu masomero g’ebibuga okusobola okulabibwa ky’avudde atandikawo kampeyini ya Golola Talent Academy nga yaakutumbula emizannyo naddala egizannyibwa mu Olympics.\n“Wadde mmanyiddwa mu nsambaggere, njagala mu byalo kutandikira ku bikonde kubanga nange mwe nnava okugenda mu nsambaggere.\nBuli muzannyo kumpi gwetaaga ebikonde okugeza ensambaggere, Judo, Karate, Tae Kwondo nga kwe kuneetagga ebigwo nga n’abaddusi analina talanta sijja kubasuulirira,” bw’ategeezezza enkya ya leero mu kibuga Mityana ku ssaza w’akubye enkambi.\nAtegeezezza era nti buli w’anagenda okubangawo enkola eno waakussaawo jiimu olwo asigale kulambula n’okulaba nti ttiimu ezibaana zitandise mu buli kitundu zeetaba mu mpaka z’eggwanga nga zifuna abaziteekamu ensimbi n’abatendesi.\nAgambye era nti kampeyini ye Mityana yaakutongozebwa nga May 29 mu bikonde by’agenda okuzannya ne Munnakenya Waina Yina ku Ggombolola e Mityana era ng’abazannyi bangi b’atendese ku kampeyini eno baakwetaba mu binajja abalabi ekifu ku maaso.\nE Mityana yeegattiddwako musajjamukulu Costa Mweba eyakukuga ku nsambaggere, Judo n’ebigwo ng’ono ategeezezza nti Golola okutandikawo kampeyini eno kirabo eri eggwanga kubanga ebitone bingi ebifiira mu byalo.


Bukedde Online - Ebula ssaawa Arsenal ne Man United okweriga\nUganda emezze South Afrika mu z'abali wansi...\nEbikwata ku McKinstry alidde ogw'okutendeka...\nLEERO (Mmande), Arsenal ekyalidde ManU mu Premier ng'ekigiri ku mwoyo kwe kukomya ejjoogo lyayo.\nMu mipiira 12 ttiimu zino gye zisisinkanidde ku Old Trafford, ManU tewanguddwaamu. Ekoze amaliri ga mirundi 4, n'okuwangula 8.\nArsenal essanyu yasemba kulifuna mu 2006 bwe yawangula ggoolo 1-0 eyateebwa Emmanuel Adebayor.\nUnai Emery, atendeka Arsenal, yagambye nti embiranyi eri wakati wa ttiimu zombi agimanyi bulungi, era agenda kufuba okulaba ng'afunira ttiimu ye obuwanguzi.\nTtiimu zino zaabisanyiza ekikopo kya Premier okumala emyaka 10, nga Chelsea, Liverpool, Man City ne Tottenham tezinnaziyingiramu.\nWadde mu kiseera kino ManU ne Arsenal kye zisinga okulwanirira kya kumalira mu bana abasooka, Emery yagambye nti akimanyi ng'omupiira guno wonna we gutuukira buli ludda lubeera lugwesunze nga mbaga. " Ttiimu zino wonna we zisisinkanira bubeera bunkenke.\nNnalabanga ensiike zaabwe nga nkyali mu Spain era kyalinga kya muwendo nnyo.\nNkimanyi nti ku Mmande mu nsi yonna teri mupiira bawagizi gwe baagala kulaba okuggyako guno," Emery bwe yagambye, n'agattako nti bagenda kulwana okulaba nga batuukiriza ebigendererwa byabwe.\nOmupiira guno we gutuukidde nga Arsenal esinga ku ManU ffoomu kubanga mu mipiira gyayo etaano egisembeyo mu mpaka zonna, tewanguddwaamu, sso nga ManU mu gusembyeyo mu Premier ekubiddwa West Ham 2-0, ssaako okusiitaana okuvvuunuka Rochdale mu Carabao Cup.\nNg'oggyeeko ekyo, bassita baayo abamu babuusibwabuusibwa olw'obuvune. Kuliko; Paul Pogba, Anthony Martial ne Marcus Rashford, era omutendesi Ole Gunnar Solskjaer, yategeezezza nti tayinza kukakasa nti bayinza okubeera mu mupiira gwa leero.\nGuno gwe gumu ku mipiira egyongera okussa akazito ku Solskjaer, era akimanyi nti alina okuguwangula asobole okuzza emitima gy'abawagizi, n'okuggyawo endowooza nti ManU tagisobola.\nGuno gwe mulundi ogwokusatu nga ttiimu zino zisisinkana ku Mmande mu Premier.\nMu gyasembyeyo baagwa maliri (1-1) mu January 2000 ate ManU n'eguwangula 1-0 mu 2010.\nTeri ttiimu kuva mu kibuga London yali ewangulidde ManU ku Old Trafford emirundi ebiri egy'omuddirihhanwa, okuva mu December 2001 (Chelsea ne West Ham)\nNagenda okuva mu kkomera nnasanga omuwala anzibye\nEngeri Russia gye yafuludde Spain mu World Cup\nAndre Ayew aba Spurs bamuwanda lulusu


Bukedde Online - Kabaka agabudde abantu be ababeera ebweru\nKabaka agabudde abantu be ababeera ebweru\nEbyabadde mu misinde gya MTN Kampala 2018...\nKabaka agabudde abantu be ababeera ebweru,\nAdded 29th December 2018\nKABAKA Mutebi II alagidde abavubuka okwagala eggwanga lyabwe n’ensi yaabwe. Era abajjukizza nti buvunaanyizibwa bwabwe okulumirwa awamu ne bannaabwe abatulugunyizibwa kyokka n’abalagira okwewala okwetaba mu bikolwa ebisiga obukyayi n’okusosola mu bantu.\nBino yabyogeredde ku mukolo ‘Buganda Kwe Kwaffe 2018’ kwe yasisinkanidde abantu be ababeera ebweru wa Uganda ogwabadde mu Lubiri e Mmengo ku Lwokutaano.\n“Twagala abavubuka ba Buganda bakule nga bakimanyi nti mulimu gwabwe okwagala eggwanga lyabwe n’ensi yaabwe. Mulimu gwabwe okulumirirwa bannaabwe, obutasiga nsigo ez’obukyayi mu bantu n’okwekengera omuntu yenna alinnyirira eddembe ly’obuntu,” Kabaka bwe yagambye.\nKu mukolo guno Kabaka yakwasiddwa ambyulensi ey’omulembe okuva mu bantu be ababeera mu Amerika nga yaakuyamba abantu naddala mu byalo.\nKabaka eyabadde ne Nnabagereka Sylvia Nagginda yasiimye enteekateeka z’abantu be bano ez’okusomesa abaana baabwe olulimi Oluganda, empisa n’ennono za Buganda.\nYakubirizza abantu okuwandiika ebitabo mu Luganda olulimi lweyongere okukula.\nYe Katikkiro Charles Peter Mayiga yasabye abantu bano okusaka amagezi amalungi eyo mu mawanga gye babeera.\nMayiga yategeezezza nti gavumenti ya Kabaka egenda kutandika okuwa obubonero enkola y’emirimu mu masaza ge ag’ebweru gano 16 okulaba abasinze okukumaakuma abantu ba Kabaka n’okussa mu nkola enteekateeka z’Obwakabaka.\nMinisita w’amawulire e Mmengo, Noah Kiyimba eyabadde ssentebe w’olukiiko olutegesi yategeezezza Kabaka nti ebibala bitandise okweyoleka mu nsisinkano bwe ziti kubanga abaana abato batandise okwogerera ddala Oluganda.\nAbaana Denise Nanyanzi (Sweden) ne Connie Namujju (Toronto Canada) baatontomye ekitontome ekikwata ku Jubireewo y’emyaka 25 egya Kabaka Mutebi II ng’alamula Obuganda.\nAte ye omwana Nicole Birabwa yasomye alipoota ey’ebyo ebyava mu nsisinkano y’abavubuka ababeera wano mu Buganda n’abo ababeera ebweru eyali ku Buganda Royal Institute nga December 27, 2018.


Bukedde Online - ‘Abagagga beefuga akatale k’abatembeeyi akateekebwa ku Luwum Street\nSsebaana afudde bye yakola bikyewuunyisa...\nBaabano abayaaye ababbira mu paakingi z'omu...\nAkatale kano kaatandikibwawo mu 2015 oluvannyuma lw’okusika omuguwa okwaliwo wakati wa KCCA n’abatembeeeyi nga bagezaako okubasengula mu bifo eby’enjawulo bye bali bakoleramu mu kibuga wakati ne ku nguudo ez’enjawulo.\nAbasuubuzi nga bakakkalabya emirimu gyabwe mu katale ka Ssande akabeera ku Luwum Street.\nAkatale KCCA ke yatandikirawo abatembeeyi b’omu kibuga Kampala kawezezza emyaka mu August wa 2015 buli lw’oyita mu kibuga wakati ku Ssande weesanga ng’enguudo ezimu ezikayingira ziggaddwa okusobozesa abasuubuzi okutunda emmaali yaabwe omuli; engoye, engatto, ensawo z’abakyala ku Luwum Street awatali abakuba ku mukono.\nMOSES KIGONGO akubye ttooci mu katale kano n’abaako by’azuula era abikuleetedde.\nAKATATALE KANO KAATANDIKA KATYA?\nEmbeera eno yatabula nnyo abatembeeyi ne batuuka n’okulwanagana n’abamu ku baserikale ba KCCA nga baagala babaleke basigale nga beeyiiyiza mu kibuga nga Bannayuganda abalala abalina omugabo ku keeki y’eggwanga lino.\nKino kyawaliriza KCCA okusalawo okubawaayo olunaku lumu mu wiiki, eno ye yali entandikwa y’okutondawo akatale kano aka Ssande. Okola atya okukeeta bamu?\nAbasuubuzi nga bakola mu katale ka Ssande akabeera ku Luwum Street.\nKu ntandikwa buli musuubuzi yalina okugenda ku kitebe kya KCCA (City Hall) okwewandiisa asobole okuteekebwa ku lukalala lw’abasuubuzi abaali bagenda okutandika okukolera mu katale kano.\nEra buli omu yawangayo 10,000/- ne bamuwa lisiiti gye yeeyambisanga okufuna ekifo mu katale kano.\nWabula ennaku zino KCCA yateekawo ekifo okuliraana Radio One omusuubuzi yenna abeera ayagala okwegatta ku katale kano we yeewandiisiriza era buli omu wa ddembe okukituukamu ne yeewandiisa okusobola okuweebwa ekifo wanaatandikira okuyiiyiza obulamu.\nKONGERA KUKULA OBA KUKKA?\nOkusinziira ku basuubuzi ab’enjawulo abaakulembeddwa John Masembe omu ku batembeeyi abakolera mu katale kano bategeezezza nti wadde nga wakyaliwo okusoomozebwa okutonotono, akatale kaabwe keeyongedde okukwata Bannakampala omubabiro.\nOno yategeezezza nti; “Kasookedde Jennifer Musisi atandika kutuyiiyiza nga Bannakampala, ku luno yatuyiiyiriza kano akatale ka Ssande kubanga katuyambye nnyo ng’abasuuzi ba wansi okweggya mu bwavu.\nEnnaku zino tusobola okukayiiyizaamu ssente ezisobola okutubeezawo n’okusasula amabanja ag’enjawulo ge tuba tulidde mu wiiki ennamba gye tubeera tumaze nga tetutunda.\nOno yawagiddwa Moses Birungi eyakkaatiriza ensonga y’obungi bw’abantu abagenda beeyongera mu katale kano omuli ne basuubuzi bannaabwe abaali basoose okukeesamba nga balowooza nti kayinza obutavaamu bibala nga bwe bazze balaba obutale bwa KCCA obulala.\nEra ayongerako nti embeera eno yawalirizza n’abakungu ba KCCA okwongera okugaziya ensalo za KCCA okutuuka ku luguudo lwa Ntebe rd wamu ne Yamaha Center ebimu ku bifo ebitaasooka kweyambisibwa.\nAkatale kano kayambye abasuubuzi naddala bamufunampola okwongera okuyingiza ku ssente olw’abaguzi abangi abakabeeramu okwawukanako ne mbeera abamu gye babadde bakoleramu mu butale bwa KCCA obw’enjawulo nga USAFI ne Wandegeya gye bagamba nti eno abaguzi babadde tebalabikayo.\nAkatale kano era kayambye ne Bannakampala ababadde basanga obuzibu okutambula okukkirira mu butale bw’abasuubuzi obwenjawulo nga St. Balikudembe ne USAFI kubanga abasuubuzi ab’enjawulo babasembereza emmaali okumpi n’ebifo nga ppaaka enkadde we basobola okufunira entambula amangu nga bamaze okugula ebintu.\nRobert Kyeyune,Ndeeba; Embeera mwe tukolera mu katale kaffe kano egenda erongooka buli lukya era tusaba bakama baffe aba KCCA bongere okukolaganira wamu naffe abasuubuzi abakakoleramu okwongera okukakulaakulanya n’okukaagazisa bannaffe abalala.\nJamirah Mukasa,Ndejje; Simanyi lwaki KCCA tetugerekera ssente okusinziira ku nfuna wamu n’engeri omuntu gy’abeera akozeemu olunaku olwo kubanga buli lw’otugerekera empooza eyawamu obeera tolaze bwenkanya kubanga ffena enfuna yaffe si yeemu.\nAbdul Kimbugwe, Masanafu; KCCA yakola bulungi okututeekerawo akatale kano mwe tweyiiyiza ku Ssande wabula mbasaba batukendeerezeko ku mpooza kubanga olumu ebintu bigaana nga ffenna bwe tumanyi, embeera y’ebyenfuna bw’etambula mu kibuga.\nKeron Santana,Nansana; Ennaku zino tuli basanyufu n’enkola ya KCCA ey’okutuleka ne tusooka tweyiiya nga tetunnagisasula ssente zaayo ez’empooza okwawukanako n’enkola yaayo enkadde mwe yazitusabiranga nga twakasumulula emmaali yaffe.\nHawa Kigozi,Mbiko; Gavumenti yandibadde etugerekera ssente eziri wakati we 2,000/- ne 3,000/- buli lwa Ssande lwe tukolera mu kifo kyabwe okusinga okutusaba 11,000/- kubanga abasinga tulina kapito wa 50,000/- nga bw’omutoolako ssente ze batusaba obeera ozannyira mu kapito yennyini.\n‘Abagagga beefuga Abantu bye boogera akatale k’abatembeeyi akateekebwa ku Luwum St’ eby’enjawulo.\nAbasuubuzi era basiimye n’enkola ya KCCA ey’okubawa obudde ne basooka bamala okweyiiya nga tebannabasasuza mpooza okwawukanako n’enkola enkadde ebaddewo.\nEra basanyufu nti ennaku zino basobola n’okutegeeragana n’abamu ku bakungu b’ekitongole kino lwe babeera tebatunze mmali yaabwe ne babasasulayo ssente ensaamusaamu.\nKUSOOMOZEBWA KI ABATEMBEEYI KWE BASANGA MU KATALE KANO?\nJoseph Kagoro ssentebe w’abatembeeyi mu Kampala agamba nti; Tulina okusoomoozebwa okuviira ddala ku bunafu bwa KCCA obw’okulemererwa okugoba abasuubuzi abagagga abeerimbika mu kifaananyi ky’abatembeeyi ne beegazaanyiza mu katale kaabwe kano.\nOno annyonnyola nti abatembeeyi abatuufu tebalina busobozi kusasula mpooza ya 10,000/- gye babasaba era mbu abo abazisasula be bagagga abaleeta emmaali yaabwe okuva mu maduuka gaabwe ne bagayiwa mu bifo ebyandibade bikolerwamu abatembeeyi n’ekigendererwa ky’okweyambisa omukisa gw’abasuubuzi abatalina busobozi.\nOno naye yawagiddwa Harriet Nabaggala eyanokoddeyo ensonga ey’abasuubuzi be yayogeddeko ng’ abafere abeekwata ebifo ebisava n’ekigendererwa ky’okubipangisa bannaabwe ababeera bazze okubikoleramu.\nEra agamba nti bano babasasuza 10,000/- okubakkiriza okukolerawo kyokka nga ne KCCA babeera balina okugisasula ssente zaayo ez’empooza (11,000/-).\nAbasuubuzi abamu babadde beemulugunya ku ngeri ssente z’empooza gye zalinnyisibwa okuva ku 10,000 okutuuka ku 11,000/- era nga batya nti osanga KCCA yandibeefuulira n’eyongeza ssente ezo okutuusa lwe baneegoba mu bifo byabwe olw’obutabeera na busobozi buzisasula.\nOmumyuka wa dayirekita wa kcca ow’ekikula ky’abantu n’okukulaakulanya ebitundu Esau Galukande yagambye nti ssente ezisooloozebwa ku basuubuzi zibayamba okubakolera ku nsonga zaabwe omuli; okubateerawo kaabuyonjo okumpi ne we bakolera, obukuumi n’okubayonjeza ebifo byabwe bye baba basuddemu kasasiro.\nEra n’atujjuliza nti ebisingawo tubibuuze omwogezi w’ekitongole, Peter Kaujju.


Bukedde Online - Fr. Kiibi avumiridde abakulisitu abakaabira ba Faaza nga babakyusizza\nFr. Kiibi avumiridde abakulisitu abakaabira ba Faaza nga babakyusizza\nMutebile aleese ebiwandiiko ebitakwatagana...\nAb'e Lungujja bafunye Ssentebe\nFAAZA Deo Kiibi asinzidde mu Kitambiro kya Missa gyayimbye mu kisomesa ky'e Kasangati, n'alabula abatanawasa okusooka okweeneenya ennyo nti tebawasa abakazi ab'enzi n'abatamiivu.\nFaaza Kiibi ng'abatiza omwana mu mmisa\n"Bannange abantu balina emize gyabwe, abakazi abatanafumbirwa mbalabula temufumbirwa abaavu,n'abakambwe, ate abasajja abatanawasa temuwasa abakazi abataamiivu, abenzi, abasomye ennyo, abalina ssente, abatalina mpisa ate leero abalungi ennyo eyo bbomu yennyini, ababalina abekikula kino mbasasidde mwe temukyalina kyakola".\nKiibi abadde ne Faaza Emmanuel Kimbowa, ne Faaza Simon Peter Mpalanyi mu kukuza olunaku lw'omuwolereza w'ekissomesa ky'e Kasangati, Joseph Balikuddembe,olukuzibwa buli mwaka,nga mu baddemu n'okusonderako ssente z'okutandaaza ekifo kyonna okuwona ebisooto nga lwategekeddwa abavubuka n'omulamwa ogugamba nti Tujjaguze nga bwetuzimba ekissomesa kyaffe.\nYagambye nti abantu ab'engeri zino ebiseera ebisinga amaka gaabwe tegabaamu Katonda, ate ng'amaka agatebenkedde g'ego g'osangamu Katonda nti okweguya kuba kutono nga buli omu yetwala nga bwalaba.\nYatuuse n'okulumba abakulisitu beyayise abakunguzi abaakaabira bafaaza ababa bakyuusiddwa nagamba nti baba babakabira nga balinga abajja nabo n'abasaba okukomya akajjanja babaleke bakole emirimu gyabwe.


Bukedde Online - Ssegawa be yaleseewo bafunye abasajja ababatwala\nEngeri Omubaka Peter Sematimba gy'ayiseemu ebigezo bya senior...\nMuseveni ayanukudde ku ssente z’agaba\nOmuwala ono omweruyeru mu ndabika nga muwanvu, mutonotono, yabadde asibye akatambaala aka kyenvu ku mutwe n’akamwenyumwenyu era ng’alabika bulungi. Mawanda eyabadde alabika ng’amwetaaga, yazze n’abaana be babiri n’alekawo n’endagiriro ye n’ennamba z’essimu n’asaba omuwala oyo ajje ku BUKEDDE bazimuwe bakwatagane.\nOmuwala Mawanda gwanoonya.\nBya JOSEPHAT SSEGUYA NE MOSES KIGONGO\nABAKAZI abalala 49 abaafi kka ku abo 50 Vincent Ssegawa mwe yalonda, batandise\nokufuna ababatwala. Omusajja omusuubuzi w’omu Kampala yazze mu ofiisi za BUKEDDE ku Ssande n’ategeeza ng’omu ku bawala abaagenda e Nansana ku bbaala ya Holly Fam okusisinkana Ssegawa bwe yafaanana maama w’abaana be n’amumalayo n’asaba ennamba\nbakwatagane agende amuwase.\nOmusajja, Samuel Mawanda agamba nti mukaziwe yafa kibwatukira emyaka mukaaga egiyise n’amulekera abaana wabula bwe yatunuulidde ekifaananyi ky’omuwala oyo, asobola okumwagala ebya ddala nga bwe yayagalanga mukyalawe kuba alaba bafaanaganya bingi mu\nOmuwala ono omweruyeru mu ndabika nga muwanvu, mutonotono, yabadde asibye akatambaala aka kyenvu ku mutwe n’akamwenyumwenyu era ng’alabika bulungi.\nMawanda eyabadde alabika ng’amwetaaga, yazze n’abaana be babiri n’alekawo n’endagiriro\nye n’ennamba z’essimu n’asaba omuwala oyo ajje ku BUKEDDE bazimuwe bakwatagane.\nOyo si ye yekka, wabula abasajja abalala bangi abajja mu BUKEDDE wadde ng’abasinga\ntebaagala kubalaga mu mawulire nga basaba ennamba z’abawala abaasigalawo babeetwalire nga bagamba nti balinga mata g’e Kenya.\nEnnamba ezisinga ez’abawala bano, Ssegawa n’abayambi be, be bazirina ate ng’ababatuukirira okuzibawa tebababeerera bangu.\nAbalala abaagala batuukirira akola ku nsonga z’abanoonya ku BUKEDDE ttivvi n’avunaanyizibwa ku SSENGA wa BUKEDDE olupapula nga baagala okumanya bwe bayinza okufuna abawala bano.\nAbakazi 50 be baasooka okukuηηaanira ku bbaala ya Holly fam e Nansana nga baagala Ssegawa era n’alondamu bataano abaakomyewo ku Lwokuna oluwedde era nga Ssegawa ayambibwako mwannyina Annet Nandujja, yalonzeemu Prossy Mbabazi kati akaayanirwa.\nSsegawa n'omugole we Mbabazi gwe yalonze.\nOMUGOLE WA SSEGAWA BAMUKAAYANIRA\nEbyo nga biri awo, eby’omugole Prossy Mbabazi, omuyimbi Ssegawa gwe yalonda mu 50\nbitandise okumwonoonekera bwe weesowoddeyo omuvubuka ng’akaayana nti Ssegawa yamutwalidde omukazi.\n‘Oyo Mbabazi muntu wange era mwetaaga, amanye nti kye yakoze kikyamu kubanga alina\nkubeera wange,’ bw’atyo Steven Ddamba bw’agamba. Ono agamba nti, akolera mu\nKampala, wabula nga Mbabazi yamusanga Masaka bwe yali ku mirimu gye ne baagalana. Nti\nabadde yamubulako ennaku nga ziizo nga bafunyeemu obutakkaanya ate yagenze okumwekanga ng’ali ku ttivvi amulaba afuuse mukazi wa Ssegawa.\nDdamba anyumya nti, yeekanze n’akubira Mbabazi n’amubuuza ekigenda mu maaso n’amutegeeza nga bwe yasazeewo bw’atyo kyokka n’amusuubiza nga bwe bajja okusisinkana amuyitiremu ebisingawo.\nBABIYINGIZZAAMU MATHIAS WALUKAGGA\nVincent Ssegawa eggulo yavuddeyo n’ategeeza BUKEDDE nti ekyamukyayisa omu ku baasooka okubeera bakazibe, Shamim Nabakooza ow’e Mukono, ye mukyala oyo okufuuka mukwano gwa Mathias Walukagga ate ng’akimanyi nti Ssegawa takolagana na Walukagga.\nSsegawa agamba nti, Walukagga tamwagalira ddala ate yagenda okulaba ng’afunye enkolagana ey’amangu ate nga ya njawulo ne mukyalawe n’asalawo abiveemu kwe kumulekawo n’omwanawe ow’emyaka ena.\nShamim yakkirizza nga bw’ali mukwano gwa Walukagga wabula nti enkolagana ye n’omuyimbi oyo teriimu laavu era Ssegawa yeekwasa bwekwasa.\nYakalambidde nga bwe yakyawa Ssegawa olw’obwenzi n’okuzuukukanga ekiro n’agenda ye gy’atamanyi ate bw’akomawo n’amugamba nti ava kuyiiya nnyimba kyokka ye ng’alowooza nti aba agenze kusera.\nWalukagga agamba nti, omukyala oyo mukwano gwe naye ate kirabika mukwano gwa Walukagga bwe bakola naye mu kibiina kya Vision Heroes amanyiddwa nga Kiviiri, ayinza okuba nga gw’alina naye enkolagana ey’enjawulo ekyanyiiza Ssegawa ne yeekwasa ye (Walukagga).\nBiibino ebiwalirizza Carol Nantongo...\n“SIRABA kye nkola mu kibiina ekitakyakola, bakama bange eby’okuyimba abamu babivuddeko amaanyi bagatadde ku bizinensi...


6 Omwana assaamu ekitiibwa kitaawe, n'omuddu mukama we: kale oba nga ndi kitammwe, ekitiibwa kyange kiri ludda wa? era oba nga ndi mukama kitammwe okutiibwa kwange kuli ludda wa? Mukama w'eggye bw'agamba mmwe, Ai bakabona abanyooma erinnya lyange. Era mwogera nti Twali tunyoomye tutya erinnYa 1yo?\n8 Era bwe muwaayo enzibe y'amaaso okuba ssaddaaka, nga si bubi! era bwe muwaayo ewenyera n'endwadde, nga si bubi!\tKale nno gitonere oyo akutwala; anaalmsanyukira? oba anakkiriza amaaso go? bw'ayogera Mukama w'eggye.\n10 Mu mmwe singa mubaddemu n'omu eyandiggaddewo enzigi, tnuleme okukuma omulira ku kyoto kyange obwereere!\tSibasanyukira n'akatono, bw'ayogera Mukama w'eggye, so sikkirize kiweebwayo eri omukono gwammwe.\n3 Laba, ndinenya ensigo ku lwammwe, era ndisiiga obusa ku maasogammwe,obusa obwassaddaaka zammwe; nammwe muliggibwawo wamu nabwo.\n4 Awo mulimaaya nga nze nnaweereza ekiragirokino gye muli, endagaano yange ebeere ne Leevi, bw'ayogera Mukama w'eggye.\n7 Kubanga emimwa gya kabona gyandinywezezza okumanya, era bandinoonyezza amateeka mu kamwa ke: kubanga ye mubaka wa Mukama w'eggye. 8 Naye mmwe mukyuse mukyamye mu kkubo; musittazizza bangi mu mateeka; mwonoonye endagaano ya Leevi, bw'ayogera Mukama w'eggye.\n11 Yuda akuusizzakuusizza, era bakola eky'omuzizo mu Isiraeri ne mu Yerusaalemi: kubanga Yuda ayonoonye obutukuvu bwa Mukama bw'ayagala, era awasizza omuwala wa katonda omu nnaggwanga.\n12 Akola bw'atyo Mukama alimuzikiririza oyo azuukuka n'oyo ayitaba, okuva mu weema za Yakobo, n'oyo awaayo ekiweebwayo , eri\tMukama\tw'eggye:\n14 Kubanga\tMukama\tyabanga ihujulirwa eri ggwe n'eri omukazi ow'omu buvubuka bwo, gwe wakuusakuusa, newakubadde nga ye munno era omukazi gwe walagaana naye endagaano.\n17 Mwakooya Mukama n'ebigambo byammwe. Era naye mwogera nti Twamukooya tutya? Kubanga mwogera nti Buli munn akola obubi aba mulungi mu maaso ga Mukama, era abasanyukira; obe Katonda nnannyini musango ali ludda wa?\n3 era alituula ng'oyo alongoosa effeeza n'agimalamu amasengere,era alirongoosa batabani ba Leevi, era alibasengejja ng'ezaabu n'effeeza; awo baliwaayo eri Mukama ebiweebwayo mu butuukirivu.\n4 Awo ekiweebwayo ekya Yuda ne Yerusaalemi ne kiryoka kisanyusa Mukama nga mu nnaku ez'edda en nga mu myaka egyayitawo.\n5 Era ndibasemberera okusala omusango; era ndiba mujulirwa mwangu en abalogo n'eri abenzi n'eri abalayira eby'obulimba; n'eri abo abalyazaamaanya omupakasi empeera ye; nnamwandu n'atalina kitaawe, en abagoba munnaggwanga obutamuwa bibye, so tebantya, bw'ayogera Mukama w'eggye.\n6 Kubanga nze Mukama sijjulukuka: mmwe, batabani ba Yakobo, kyemuva muleme okumalibwawo.\n7 Okuva ku nnaku za bajjajja. mmwe nga mukyuka okukyama mu biragiro byange, so temubikwatanga: Mudde gye ndi, nange nadda gye muli, bw'ayogera Mukama w'eggye. Naye mwogera nt Tunadda tutya?\n8 Omuntu alinyaga Katonda? naye mmwe mu. nnyaga nze. Naye mwogera nt Twakunyaga tutya? Mwannyagako: ebitundu eby'ekkumi n'ebiweebwayo.\n10 Muleete ekitundu eky'ekkumi ekiramba mu ggwanika, ennyumba yange ebeeremu emmere, era munkeme nakyo, bwayogera Mukama w'eggye, oba nga siribaggulirawo ebituli eby'omu ggulu, ne mbafukira omukisa, ne vataba na bbanga we guligya.\n11 Era ndinenya omuli ku lwanmwe, so talizikiriza bibala bya ttaka lyammwe; so n'omuzabbibu gwanmwe tegulikunkumula bibala bya;wo mu nnimiro entuuko nga tezimatuuka, bw'ayogera Mukama w'eggye.\n12 Era amawanga gonna gaibayita ba mukisa: kubanga muliba nsi esanyusa, bw'ayogera Mukama w'eggye.\n13 Ebigambo byammwe byabanga biwaganyavu eri nze, bw'ayogera Mukama. Era naye mwo;era nti Twakwogerako tutya?\n14 Mwayogera nti Okuweereza Kaonda kwa bwereere: era kugasa ki nga tukutte ebyo bye yakuutira, era ipa tutambulidde mu maaso ga Mukama w'eggye nga tutokooteedde?\n15 Era kaakano ab'amalala be tuyita ab'omukisa: weewaawo, bo abakola obubi bazimbibwa; veewaawo, bakema Katonda ne iawonyezebwa.\n16 Awo abo abaaya Mukama ne boogeragana bokka na bokka: Mukama n'awuliriza n'awulira, ekitabo eky'okujjukiza ne kibawandiikirwa mu maaso ge abo baatya Mukama ne balowooza erinya lye.\n17 Era baliba bange, bw’ayogera Mukama w'eggye, ku lunaku lwe ndikolerako, baliba kintu kya nvuma; era ndibasonyiwa ng'onusajja bw'asonyiwa mutabani we ye amuweereza.\n18 Awo lwe muidda ne mwawula omutuukirivu n'omubi, oyo aweereza Katonda n'oyo atamuweereza.\n1 Kubanga, laba, olunaku lujja, lwokya ng'ekikoomi; n'ab'amaala bonna n'abo bonna abakola obubi baliba bisasiro: awo olunaku dujja lulibookera ddala, bw'ayogera vlukama w'eggye, obutabalekerawo kikolo newakubadde ettabi.\n2 Naye mmwe abatya erinnya lyange njuba ey'obutuukirivu eribaviirayo ng'erina okuwonya mu biwaawaatiro byayo, kale mulifuluma ne nuligita ng'ennyana ez'omu kisibo. Era mulirinnyirira ababi; kubanga baliba vvu wansi w'ebigere byammwe, ku lunaku lwe ndikolerako, bw'ayogera Mukama w'eggye.\n3 Mujjukire amateeka ga Musa omuddu wange, ge nnamulagiririra ku Kolebu olwa Isiraeri yenna, ebiragiro n'emisango.\n5 Laba, ndi batumira Eriya nnabbi olunaku olukulu olw'entiisa olwa Mukama ngaterunnaba kutuuka.


Bukedde Online - Agambibwa okwagala okwokya Mitchel Hall e Makerere akwatiddwa\nAgambibwa okwagala okwokya Mitchel Hall e Makerere akwatiddwa\nAkola emikolo gy'okutikkira Kabaka afudde\nPOLIISI ekutte omuyizi wa Yunivasite e Makerere ku bigambibwa nti yabadde alina olukwe lw’okowkya ekisulo kya Mitchell Hall mwe babadde baamugobye oluvannyuma lw’okufuna obutakkaanya n’akikulira.\nOmuserikale ng'awerekera Balonda oluvannyuma lw'okukwatibwa\nPOLIISI ekutte omuyizi wa Yunivasite e Makerere ku bigambibwa nti yabadde alina olukwe lw'okowkya ekisulo kya Mitchell Hall mwe babadde baamugobye oluvannyuma lw'okufuna obutakkaanya n'akikulira.\nPolly Balunda asoma obusawo ng'ali mu mwaka 5 yeyakwatiddwa abaserikale okuva ku poliisi ya Yunivasite oluvannyuma lw'okutemezebwako akulira ekisulo kya Mitchell Hall, Frank Mugizi nga Balonda bwe yabadde atiisizza okwokya ekisulo kino mwe babadde baamugoba.\nOmwogezi wa poliisi mu Kampala n'emiriraano, Patrick Onyango yagambye nti okukwata Balonda kyadiridde okufuna okwemulugunya okuva ku avunaanyizibwa ku kisulo kya Mitchell nga bwe yabadde alemedde mu kisulo so nga yabadde amulagidde okufuluma oluvannyuma lw'okugwa ebigezo 3 nga yabadde alina okwesasulira natiisa okwokya ekisulo.\n"Twafunye okwemulugunya okuva ewakulira ekisulo kya Mitchell Hall Mugizi nti Balonda yabadde amutiisizatiisiza okwokya ekisulo kino ate nga yamufunako amawulire nti ekisenge mwabadde asula abadde akikozesa ebintu ebirala era abaserikale ne bagenda n'akwatibwa ne baabako ebintu ebyobulabe bye basanzeeyo" Onyango bwe yategezezza.\nEbizibiti ebyasangiddwa mu room ya Balonda.\nYagambye nti Balonda oluvannyuma lw'okugwa ebigezo 3 yabadde alina okuva mu kisulo abayizi abapya bayingire wabula n'alemeramu kuba omuyizi aba agudde ebigezo alina okwesasulira aw'okusula nga n'ekiseera kye okubeera mu kisulo kino kyabadde kiweddeko.\nYategeezezza nti omuwala eyasangiddwa ng'azirise mu kisenge Balonda mwabadde asula yaddusiddwa mu ddwaaliro okusobola okufuna obujanjabi nga kiteeberezebwa nti yabadde akozesezza ebiragala nga kino kikakasa okwemulugunya kw'alabirira ekisulo kino nti Balonda abadde akozesa ekisenge kino mu bintu ebitasaana.\nYagaseeko nti Balonda yagguddwaako omusango gw'okutisatiisa okutuusa obulabe ku muntu nga mu kiseera kino akuumirwa mu kaduukulu ka poliisi y'e Makerere ng'okunoonyereza bwe kugenda mu maaso.\nOmukwano nguguzeemu poloti


Bukedde Online - Museveni asiimye Jennifer Musisi okuddukanya Kampala\nMuseveni asiimye Jennifer Musisi okuddukanya Kampala\nKCCA erangiridde ekikwekweto ku batembeeyi...\nEnsonga 10 ezaalangiriza Kampala mu bibuga...\nAdded 1st March 2016\nPULEZIDENTI Yoweri Museveni ategeezezza nti ekyamulonza Jennifer Musisi ku bwa Nnankulu bwe kibuga Kampala, yayagala kuwonya kibuga bukyafu, ebinnya mu nguudo n’ensowera.\nPulezidenti Museveni (ku kkono). Ku ddyo ye Nnankulu wa KCCA eyasiimiddwa\nMuseveni bino yabyogedde asisinkanye abasuubuzi banneekoleragyange mu maka g’obwapulezidenti e Ntebe ku Ssande akawungeezi.\nYagambye nti ebizibu bya Kampala, byali biremye gavumenti z'e bitundu okukolako mu bbanga ery’emyaka 25.\nYagambye nti wadde nga Muky. Musisi ayinza okuba alina ensobi mu kutuukiriza emirimu gye, kyokka akimanyi nti si muli wa nguzi, nga bwe kiri ku bakulembeze abazze bakulembera ekibuga.\nObuzibu bwa Kampala, yabutadde ku bakulembeze abaali mu kibuga, nga bano baalemwa okukitegeka obulungi ne kiviirako ebyobulamu okwonooneka era abantu ne balumbibwa endwadde z’obucaafu nga kkolera, kuba n’emyala gyali tegigogolwa.\n“Mukubirize abakulembeze bammwe ab’ebyobufuzi okuyonja ekibuga, eggwanga lireme kufiirwa bamusigansimbi awamu n’abalambuzi abatayinza kujja mu mbeera y’okufuula Kampala eddwaaniro.”Museveni bwe yakubirizza.\nPulezidenti yagasseeko nti singa abakulembeze baali bakoze bulungi emirimu gyabwe, tewandibaddewo bwetaavu bwa kuleetawo Musisi.\nWano we yanenyerezza n’abantu b'e Kampala, okubeera nga balonda ba ludda luvuganya gavumenti, kyokka n’ategeeza nti wadde tebaamulonze ajja kulwanyisa ebikolwa by’obuli bw’enguzi mu Kampala.\nYagambye nti enteekateeka ya gavumenti okuva emabega ku butale ne lufula kwe kulaba nga bamufunampola batandikiramu okukola, oluvannyuma nga bafunye ssente ne bagenda mu bifo ebirala.\nYagambye nti ebintu gye byajja bitambula, abasuubuzi abatono abaludde mu butale baamala ne beefuula bannanyini butale.\nYasuubizza nti obutale obupya obuli mu kuzimbibwa bulina kuddukanyizibwa ku nkola y’okubeera nga tewali nnannyini, nga buli muntu ajja n’akoleramu okutuusa lwafuna ssente n’avaamu.\nYasuubizza okulaba nga mu mateeka bwe kiba kisobola okununula obutale obwatwalibwa kikolebwe.\nYawakanyizza enkola ya KCCA okubeera nga y’eddukanya obutale n’ategeeza nti abasuubuzi abakoleramu be balina okukikola, nga beerondera n’obukulembeze.\n“Ebya KCCA okwefuga okuddukanya obutale, tebiriimu magezi, wabula omulimu gwa KCCA ne Town Council balina kutegekera basuubuzi abatandika okukola”. Pulezidenti bwe yagambye.\nYagasseeko nti yali tawagira kya muntu omu kufuna bwannannyini ku katale oba lufula, kuba kiyinza okuleetawo obukuubagano ne kireka bamufunampola nga tebalina mirimu.\nYagambye nti eno y’ensonga lwaki yawakanya ekya Basajjabalaba eyali ayagala okugula lufula efuuke yiye bw’omu. “Siyinza kweguza maka ga bwapulezidenti, olw’okuba nti nze ndi mu ntebe.\nBwe nvaawo pulezidenti omulala azzeewo, alina okubeera wano.” bwe yannyonnyodde. Bwe yabadde ayanukula abasuubuzi b’ebyuma ebisa obuwunga abaamutegeezezza nti ebisale by’amasanyalaze biri waggulu, yabagumizza nti ebbeeyi ejja kukka.\nYagambye nti ekimu ku kibadde kiviiriddeko emiwendo okupaaluuka kwe kubeera ng’aba kkampuni ye bbibiro lye Bujagaali baali bakozesezza ssente eneewole okuva mu bbanka nga ziriko amagoba mangi.\nYayatudde ekyama nga gavumenti bw’eri mu kaweefube w’okulaba ng’egula ebbibiro ly’e Bujagaali, olwo Gavumenti ebeere ng’esobola okulyeddukanyiza kikendeeze emiwendo gy’ebisale.\nYasuubizza nti mu kiseera ekitali ky’ewala, eddagala ly’emiwendo gy’amasannyalaze egiri waggulu lijja kuba lifunise.\nMuseveni yategeezezza nti gavumenti ejja kugenda mu maaso n’okuyamba abantu abeetegese okukolera awamu emirimu.\nKino waakukikola nga bwe yakola ku bavubuka be Najjeera be yagulira ekyuma ekiweta n’okwokya ebyuma.\nBano yabawa obukadde 400, era ng’ebibiina by’abavubuka 25 bikozesa ebyuma bye bimu Omukulembeze w’eggwanga, yategeezezza nga bwe yaleeta Abasiisita okuva e Kalongo mu Acholi, nga mu kiseera kino babeera Namugongo gye bayigiririza abawala okuluka n’okutunga.\nYalabudde nga bwe watali muntu ayinza kusuula gavumenti ng’ayita mu kwekalakaasa, n’ategeeza nti abantu babeere bagumu kuba kino tekijja kubeerawo ng’ali mu ntebe.\nOmuwaabi wa Gavt. awadde ebiragiro okuvunaana abaasabye enguzi mu kkooti\nLwaki Museveni akyusizza akulira abamukuuma


Bwe nnafuna olubuto lw'abalongo baze ne yeecanga...\nBingi ebikoleddwa okulaba ng’obutabanguko buggwaawo naye obwetaavu bukyali bwa maanyi. Lipooti ya poliisi eya 2018, eraga nti emisango 362 gy’abafa nga kiva ku butabanguko mu maka bw’ogeraageranya 361 egya 2017.\nEkitongole kya Actionaid International kyatandikawo pulojekiti eya The Women Gender Based Violence Shelter Project(UK AID) emyaka 20 egiyise ng’emu ku ngeri y’okulwanyisa obutabanguko mu maka. Babudaabuda n’okuyamba abo ababeera bafunye obuzibu.\nKino kikolebwa nga basinziira mu bifo ebyenjawulo 10 ebyateekebwa mu bitundu by’eggwanga okuli; Kumi, Katakwi, Mubende, Kween, Amuru Lira, Gulu ne Kampala (Bwaise).\nEkitongole kya Action aid nakyo kyegasse ku kampeyini y’ennaku 16 ezikuzibwa buli mwaka, ensi yonna mwe yeegattira okulwanyisa okutulugunya abakazi n’abawala.\nKampeyini eno ebeerawo buli November 25 okutuuka nga December 11. Nze Joan Nakiranda 22, mbeera Zirobwe – Kawanga mu Luweero.\nBaze yajiira asidi ng’entabwe eva ku by’obugagga bye twali tukoze ; Omusajja ono namuzaalamu abaana basatu oluli n’abalongo. Twabeeranga Sseguku –Katale ku lw’e Ntebe. Yagula poloti ne tutandika n’okuzimbamu ennyumba.\nTwagulayo ne poloti endala. Baze yafuna ekirowoozo eky’okwagala okutundako poloti emu nze kye nawakanya.\nOluyombo n’okulwanagana mu maka gaffe byava ku kulemwa okukkiriziganya. Yatandika okusindiikiriza nve mu maka n’agattako okunvuma, okunjooga nga kwatadde n’okusindikira obubaka obundaalika okufuna obuzibu.\nYali akola gwa buzimbi ng’olumu afuna emirimu gya safaali. Nga February 5, omwaka guno, yahhamba nti afunye omulimu ogw’ewala era lwe lunaku lwe banjiira asidi.\nBaamukubira essimu okumutegeeza era bbanga ttono yali amaze okutuuka awaka. Yajja mu ddwaaliro okundaba nga ku mikono gye kuliko amabala g’ebiwundu by’omuliro.\nNamubuuza ebyali mimwokezza n’ahhamba nti asidi yamuggye ku kyangwe kye nali nkozesezza. Nafuna okwekengera ne ntegeezaako poliisi ne bamukwata.\nOluvannyuma lw’omwezi yayimbulwa ku kakalu ka poliisi nga nkyali mu ddwaaliro, ne poloti n’agitunda.\nOluvannyuma lwa famire okundabirira ne bakoowa, maama yangoba awaka ng’embeera yange tagisobola.\nNafuna muzirakisa eyannyunga ku kitongole kya Actionaid abannyamba okuddamu okuzuukusa fayiro y’omusango gwange.\nEkitongole kya Actionaid kyanzigyayo mu kyalo ne bantwala mu ddwaaliro okufuna obujjanjabi wamu n’okulabirira abaana bange.\nMu kiseera kino, embeera simbi, bakola ekisoboka okulaba nga nfuna ebyetaago by’obulamu obwabulijo mu budde, bambudabuda wamu n’okulondoola fayiro y’omusango gwange mu kkooti e Mpigi.\nFlorence Akol akola n’ekitongole kya Actionaid e Bwaise, agamba nti; ennono zaffe kimu ku bivuddeko embeera okwonooneka mu maka.\nEnnyombo eziva ku bwavu, abasajja olw’okulemererwa okutuukirizza obuvunaanyizibwa bwabwe, abakyala beekyawa ne bakambuwala, okukozesa ebiragalagala, obuteesihhana, omululu gw’ebyobugagga n’ebirala.\nAkol agamba nti gavumenti yandibadde essira erissa ku bizibu by’abakyala n’okutumbula embeera z’obuntu nga bw’esoosowaza eby’obukuumi.\nOkusomesa obutabanguko kyandiviiridde ddala mu masomero, abayizi ne bava buto nga bamanyi obuzibu bw’okutulugunya abalala.\nAbasirikale bonna abakola ku nsonga z’obutabanguko mu maka bandibadde basomesebwa ne bafuna ebisanyiizo n’obukugu okukola ku misango gy’obutabanguko.


Okubala 21Okubala 23\nOkubala 22 Endagaano Enkadde nʼEndagaano Empya (LCB)\n22 Awo abaana ba Isirayiri ne basitula, ne batambula ne basiisira mu lusenyi lwa Mowaabu ku mugga Yoludaani okwolekera Yeriko.\n2 Balaki mutabani wa Zipoli n’alaba byonna Isirayiri bye yali akoze Abamoli. 3 Mowaabu n’atya nnyo kubanga abantu abo baali bangi nnyo. Mowaabu okutya abaana ba Isirayiri ne kumusukkirira.\nBalaki mutabani wa Zipoli, eyali kabaka wa Mowaabu mu biseera ebyo, 5 n’atuma ababaka eri Balamu mutabani wa Byoli, eyali mu Pesoli, ekiriraanye Omugga, mu nsi y’ewaabwe, okumuyita ng’amugamba nti,\n“Abantu bali wano, baavudde mu Misiri, basaanikidde ensi yonna we batudde; basiisidde wano okunninaana. 6 Kale nno, nkusaba ojje onkolimirire abantu bano, kubanga bampitiridde amaanyi. Oboolyawo lwe ndisobola okubawangula ne mbagoba mu nsi yange. Kubanga mmanyi nga gw’okolimira akolimirwa, ne gw’osabira omukisa aweebwa omukisa.”\n7 Awo ababaka abaatumibwa, abaali abakulembeze ba Mowaabu n’abakulembeze ba Midiyaani, ne basitula nga batutte n’ensimbi ez’okumusasula. Bwe baatuuka eri Balamu ne bamutegeeza obubaka Balaki bwe yabatuma.\n8 Balamu n’abagamba nti, “Musule wano leero, nange nnaabatuusaako ekigambo Mukama ky’anaaba aŋŋambye.” Bwe batyo abakungu abaava mu Mowaabu ne basula ewa Balamu.\n9 Katonda n’ajja eri Balamu n’amubuuza nti, “Bantu ki bano abali naawe?” 10 Balamu n’addamu Katonda nti, “Balaki mutabani wa Zipoli, Kabaka wa Mowaabu ye yampeereza obubaka buno ng’agamba nti, 11 ‘Abantu abavudde mu Misiri basaanikidde ensi we batudde. Kale nno jjangu obankolimirire. Oboolyawo ekyo kiyinza okunsobozesa okubalwanyisa ne mbagoba mu nsi yange.’ ”\n12 Naye Katonda n’agamba Balamu nti, “Togenda na bantu abo. Abantu bali tekikugwanidde kubakolimira, kubanga baaweebwa omukisa.”\n“Bw’ati bw’ayogera Balaki mutabani wa Zipoli nti, ‘Nkwegayiridde, tokkiriza kintu kyonna kukuziyiza kujja gye ndi; 17 kubanga nzija kutumbula nnyo ekitiibwa kyo, era ŋŋenda kukukolera kyonna ky’ononsaba. Jjangu onkoliimiririre abantu bano.’ ”\n18 Naye Balamu n’addamu abo Balaki be yatuma nti, “Balaki ne bw’alimpa enju ye ng’ejjudde ffeeza ne zaabu sigenda kukola kinene oba kitono nga kisukka ku kiragiro kya Mukama Katonda wange. 19 Kale nno musule wano olwa leero, nga bannammwe bwe baakola, nange mpulire Mukama Katonda ky’anaayongera okuŋŋamba.”\n20 Mu kiro ekyo Katonda n’ajja eri Balamu n’amugamba nti, “Obanga abantu abo bakuddukidde, genda nabo, naye okole ekyo kyokka kye nnaakulagira okukola.”\n21 Balamu n’agolokoka mu makya, n’ateeka amatandiiko ku ndogoyi ye, n’agenda n’abakungu ba Mowaabu. 22 Naye Katonda n’asunguwala nnyo kubanga Balamu yagenda, malayika wa Mukama Katonda n’ayimirira mu kkubo okumuziyiza. Balamu yali yeebagadde endogoyi ye, abaweereza be babiri nabo baali naye. 23 Endogoyi n’eraba malayika wa Mukama Katonda ng’ayimiridde mu kkubo, n’ekitala ekisowoddwa nga kiri mu mukono gwe; endogoyi n’ekyama n’eva mu kkubo n’eraga mu nnimiro. Balamu n’agikuba agizze mu kkubo.\n26 Malayika wa Mukama Katonda ne yeeyongerayo mu maaso, n’ayimirira mu kakubo akafunda ennyo, awataali kabanga ka kwekyusizaamu kulaga ku mukono ogwa ddyo wadde ku gwa kkono. 27 Endogoyi bwe yalaba malayika wa Mukama Katonda n’egalamira wansi, nga Balamu ye agituddeko; obusungu bwa Balamu ne bubuubuuka, n’akuba endogoyi n’omuggo gwe. 28 Awo Mukama Katonda n’ayasamya akamwa k’endogoyi, n’egamba Balamu nti, “Nkukoze ki okunkuba emirundi gino gyonsatule?”\n29 Balamu n’agamba endogoyi nti, “Kubanga onfudde atategeera! Singa mbadde n’ekitala mu mukono gwange nandikuttiddewo kaakano.”\n31 Awo Mukama Katonda n’alyoka azibula amaaso ga Balamu, n’alaba malayika wa Mukama ng’ayimiridde wakati mu kkubo n’ekitala ekisowoddwa nga kiri mu mukono gwe. N’awunzika omutwe gwe, ne yeevuunika wansi n’avuunama.\n32 Malayika wa Mukama Katonda n’amugamba nti, “Lwaki endogoyi ogikubye emirundi egyo gyonsatule? Laba, nzize okukuziyiza kubanga ekkubo ly’okutte terinsanyusa. 33 Endogoyi yandabye n’enneebalama emirundi egyo esatu. Singa teyanneebalamye, nandibadde ggwe nkusse, naye yo nga ngirese.”\n34 Balamu n’agamba malayika wa Mukama Katonda nti, “Nnyonoonye. Saategedde nti ggwe oyimiridde mu kkubo okunziyiza. Kale nno nga kye nkoze bwe kitakusanyusizza, ka nzireyo eka.”\n36 Balaki bwe yawulira nga Balamu ajja, n’afuluma okugenda okumusisinkana mu kibuga kya Mowaabu ekiri ku nsalo ya Alumoni, ku nkomerero y’amatwale ge. 37 Balaki n’agamba Balamu nti, “Saakutumira nga nkuyita ojje ku bwange? Lwaki tewajja gye ndi? Olowooza siyinza kukuwa bitiibwa bingi?”\n38 Balamu n’addamu nti, “Nzuuno kaakano nzize gy’oli! Naye olowooza nnina obuyinza okwogera kyonna kye njagala? Nteekwa okwogera ebyo byokka Katonda by’anassa mu kamwa kange.” 39 Bw’atyo Balamu n’agenda ne Balaki ne bajja e Kiriasikuzosi. 40 Balaki n’awaayo ekiweebwayo eky’ente n’endiga, n’aweerezaako ne ku Balamu n’abakungu abaali naye. 41 Enkeera Balaki n’atwala Balamu n’amulinnyisa ku bifo bya Bamosi Baali[a], n’asinziira awo okulengera ku kitundu eky’abantu ba Isirayiri abaali okumpi.


Ebyafaayo: Melita Jaracz | Ogw’Okusoma\nBISOME MU Albanian Amharic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Simplified) Chinese (Traditional) Chitonga (Malawi) Chitumbuka Chuvash Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikuyu Kinyarwanda Kirghiz Kiribati Kirundi Korean Latvian Lithuanian Luganda Luo Luswayiri Luwalabu Macedonian Malagasy Malay Malayalam Marathi Mauritian Creole Maya Mongolian Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Seychelles Creole Shona Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nYakuwa Ampadde Emikisa Mingi\nByayogerwa Melita Jaracz\nNNAZAALIBWA mu 1927 mu kabuga Wakaw, Saskatchewan, Canada. Taata ne maama baazaala abaana musanvu, abalenzi bana n’abawala basatu. Bwe kityo, okuviira ddala mu buto nnali mmanyi kye kitegeeza okubeera n’abantu.\nMu myaka gya 1930 eby’enfuna mu nsi yonna byagootaana nnyo era n’amaka gaffe gaakosebwa nnyo. Wadde nga tetwali bagagga, tetwabulwanga byakulya. Twalina enkoko n’ente, n’olwekyo, ebintu gamba ng’amagi, amata, n’omuzigo tebyaggwanga waka. Mu butuufu, ffenna awaka twabanga n’emirimu mingi egy’okukola.\nWaliwo ebintu bingi bye nzijukira ebyaliwo mu kiseera ekyo ebindeetera essanyu. Ng’ekyokulabirako, taata bwe yagendanga mu kibuga okutunda ebintu ebyavanga mu faamu yaffe, yakomangawo ne bbookisi ejjudde apo. Ffenna awaka twalyanga apo buli lunaku!\nBazadde bange baatandika okuyiga amazima nga ndi wa myaka mukaaga. Johnny, omwana ow’obulenzi gwe baasooka okuzaala, yafa nga wayise ekiseera kitono nga yaakazaalibwa. Bazadde bange baabuuza omukulembeze w’eddiini nti, “Johnny ali ludda wa?” Yabagamba nti, okuva bwe kiri nti yafa tannabatizibwa, yali tagenze mu ggulu, wabula yali alina ekifo ekirala mwe yali agenze. Omukulembeze w’eddiini oyo era yagamba nti singa bazadde bange bamuwa ssente yali asobola okusabira Johnny n’ava mu kifo ekyo n’agenda mu ggulu. Singa ggwe wali bazadde bange, wandiwulidde otya? Taata ne maama baggwaamu amaanyi era tebaddamu kwogera na mukulembeze wa ddiini oyo. Kyokka, beeyongera okwebuuza wa Johnny gye yali.\nLumu maama yafuna akatabo akoogera ku ekyo ekituuka ku muntu ng’afudde, akaakubibwa Abajulirwa ba Yakuwa. Yakasoma n’obwegendereza. Taata bwe yakomawo awaka, maama yamugamba nti: “Kati mmanyi Johnny gy’ali! Johnny yeebase, naye ekiseera kijja kutuuka azuukuke.” Akawungeezi ako, taata yasoma akatabo ako n’akamalako. Maama ne taata baabudaabudibwa nnyo okukimanya nti Bayibuli egamba nti abafu tebaliiko kye bamanyi era nti mu kiseera eky’omu maaso bajja kuzuukira.—Mub. 9:5, 10; Bik. 24:15.\nEbyo maama ne taata bye baasoma mu katabo ako byakyusa obulamu bwaffe, era byatuyamba okubudaabudibwa n’okufuna essanyu. Baatandika okuyiga Bayibuli n’Abajulirwa ba Yakuwa era ne batandika okugenda mu nkuŋŋaana mu kibiina ky’e Wakaw, ekyalimu ab’oluganda bangi enzaalwa za Ukraine. Waayita ekiseera kitono, maama ne taata ne batandika okubuulira.\nNga wayise ekiseera kitono, twasengukira mu British Columbia era ab’oluganda mu kibiina kyaffe ekipya baatwaniriza n’essanyu. Buli lwe nzijukira engeri gye twategekangamu Omunaala gw’Omukuumi ng’amaka, kindeetera essanyu lingi. Ffenna tweyongera okwagala Yakuwa n’okwagala amazima. Mu butuufu, kyali kyeyoleka bulungi nti ddala Yakuwa yali atuwa emikisa.\nBwe twali tukyali bato, ffe abaana tekyatwanguyiranga kubuulira balala bikwata ku nzikiriza yaffe. Naye ekintu ekimu ekyatuyamba kwe kuba nti nze ne muganda wange omuto Eva twegezangamu mu nnyanjula ez’okukozesa nga tubuulira era twateranga okuweebwa enkizo okulaga ebyokulabirako mu lukuŋŋaana lw’obuweereza. Wadde nga twalina ensonyi, twayiga okwogera n’abantu ebikwata ku Bayibuli. Mu butuufu, ndi musanyufu nnyo olw’engeri gye twatendekebwamu okubuulira!\nEkimu ku bintu bye nnayagalanga ennyo nga nkyali muto kwe kubeerangako awamu n’ab’oluganda abali mu buweereza obw’ekiseera kyonna. Ng’ekyokulabirako, omulabirizi w’ekitundu ayitibwa Jack Nathan bwe yakyaliranga ekibiina kyaffe, yasulanga waffe. * Yatubuuliranga ebyokulabirako bingi era yatusiimanga olw’ebirungi bye twakolanga. Ekyo kyatuleetera okwagala okuweereza Yakuwa n’obwesigwa.\nBwe nnali nkyali muto, nnagambanga nti, “Bwe nnaakula, njagala kubeera ng’Ow’oluganda Nathan.” Mu butuufu, ekyokulabirako ow’oluganda oyo kye yateekawo kyannyamba okweteerawo ekiruubirirwa eky’okuyingira obuweereza obw’ekiseera kyonna. We nnaweereza emyaka 15, nnali mmaliridde okuweereza Yakuwa. Nze ne Eva twabatizibwa mu 1942.\nEBINTU EBYAGEZESA OKUKKIRIZA KWAFFE\nMu kiseera kya Ssematalo II omwoyo gwa ggwanga gwali gubunye buli wamu. Bwe kityo, omusomesa omu ayitibwa Scott, yagoba baganda bange babiri ne mwannyinaze ku ssomero olw’okugaana okukubira bbendera saluti. Oluvannyuma yagamba omusomesa wange nange angobe. Naye omusomesa wange yamugamba nti, “Ensi yaffe ewa abantu eddembe okwesalirawo obanga baneenyigira mu mikolo egitumbula mwoyo gwa ggwanga oba nedda.” Wadde nga Scott yagezaako okupikiriza omusomesa wange angobe, omusomesa wange yamugamba nti, “Sijja kumugoba.”\nScott yamugamba nti: “Olina okugoba Melita. Singa tomugoba, ŋŋenda kukuloopa.” Omusomesa wange yagamba bazadde bange nti singa tangoba, yali wa kufiirwa omulimu gwe, era nti ekyo yalina okukikola wadde nga yali tayagala kukikola. Wadde kyali kityo, ebintu abaana bye baasomanga ku ssomero twasobolanga okubifuna ne tubisomera awaka. Oluvannyuma lw’ekiseera kitono, twasengukira mu kitundu ekirala, ne tufuna essomero eddala.\nMu kiseera ky’olutalo, ebitabo byaffe byawerebwa, naye twagenda mu maaso nga tubuulira nnyumba ku nnyumba nga tukozesa Bayibuli yokka. N’ekyavaamu, twakuguka mu kubuulira amawulire amalungi ag’Obwakabaka nga tukozesa butereevu Ebyawandiikibwa, era ekyo kyatuyamba okukula mu by’omwoyo.\nNNYINGIRA OBUWEEREZA OBW’EKISEERA KYONNA\nNnali njagala nnyo eby’okukola enviiri era nnawangula ebirabo ebiwerako\nNze ne Eva olwamala okusoma twatandika okuweereza nga bapayoniya. Nnafuna omulimu mu dduuka eritunda eby’okulya. Oluvannyuma lw’ekiseera, nnatandika okusoma eby’okukola enviiri, era ekyo kyantwalira emyezi mukaaga. Nnafuna omulimu mu saaluuni, nga nkola ennaku bbiri mu wiiki, era emirundi ebiri mu mwezi nnayigirizanga abantu okukola enviiri. Ekyo kyansobozesa okweyimirizaawo nga mpeereza nga payoniya.\nMu 1955, nnayagala okugenda ku lukuŋŋaana olunene olwali lugenda okubeera mu kibuga New York, Amerika, ne mu kibuga Nuremberg, Bugirimaani. Naye bwe nnali sinnasimbula kugenda mu New York, nnasisinkana Ow’oluganda Nathan Knorr eyali avudde ku kitebe kyaffe ekikulu. Ye ne mukyala we baali bazze ku lukuŋŋaana olunene olwali mu Vancouver, Canada. Nga bali eyo, nnasabibwa okukola ku nviiri za mukyala wa Knorr. Ow’oluganda Knorr yasanyuka nnyo olw’engeri gye nnali nkozeemu enviiri za mukyala we era n’ayagala okwogerako nange. Bwe twali tunyumya, nnamugamba nti nnali nteekateeka okugenda mu New York nga sinnagenda mu Bugirimaani. Yansaba okugenda mpeererezeeko ku Beseri y’omu Brooklyn okumala ennaku mwenda.\nOlukuŋŋaana olunene olwali mu New York lwali lwa njawulo nnyo gye ndi. Ku lukuŋŋaana olwo nnasisinkana ow’oluganda omuto ayitibwa Theodore (Ted) Jaracz. Bwe nnali nnaakamusisinkana, kyanneewuunyisa nnyo bwe yambuuza nti, “Oli payoniya?” Nnamuddamu nti, “Nedda.” Mukwano gwange LaVonne bwe yawulira kye nnaddamu, yagamba nti “Wamma, payoniya.” Ted yasoberwa n’abuuza LaVonne nti, “Ky’ogamba omumanyi okusinga bwe yeemanyi?” Nnagamba Ted nti nnali nnyimirizzaamu okuweereza nga payoniya, naye nti nnali ŋŋenda kuddamu okuweereza nga payoniya amangu ddala nga nzizeeyo eka.\nNFUMBIRWA OMUSAJJA AYAGALA ENNYO YAKUWA\nTed yazaalibwa mu 1925 mu Kentucky, Amerika, era yabatizibwa nga wa myaka 15. Wadde nga teri n’omu ku b’eŋŋanda ze eyayiga amazima, yatandika okuweereza nga payoniya owa bulijjo nga wayise emyaka ebiri bukya abatizibwa. Eyo ye yali entandikwa y’obuweereza bwe obw’ekiseera kyonna, bwe yamalamu emyaka nga 67.\nMu Jjulaayi 1946, nga wa myaka 20, Ted yamaliriza emisomo gye mu Ssomero lya Gireyaadi ery’omulundi ogw’omusanvu. Oluvannyuma yatandika okuweereza ng’omulabirizi akyalira ebibiina mu Cleveland, Ohio. Nga wayise emyaka ena, yasindikibwa okulabirira ettabi lya Australia.\nTed yaliwo ku lukuŋŋaana olunene olwali mu Nuremberg, Bugirimaani, era twamala akaseera nga tunyumya. Twatandika okuba n’enkolagana ey’oku lusegere. Kyansanyusa nnyo okukimanya nti yali aweereza Yakuwa n’omutima gwe gwonna. Yali munyiikivu, nga wa buvunaanyizibwa, nga wa kisa, era ng’afaayo nnyo ku balala. Mu butuufu, yakulembezanga ebyo abalala bye baagala mu kifo ky’okukulembeza ebibye. Oluvannyuma lw’olukuŋŋaana olwo, Ted yaddayo mu Australia ate nze ne nzirayo mu Vancouver. Kyokka tweyongera okuwuliziganya nga twewandiikira amabaluwa.\nNga wayise emyaka ng’etaano ng’ali mu Australia, Ted yakomawo mu Amerika era n’asindikibwa okuweereza nga payoniya mu Vancouver. Kyansanyusa nnyo okulaba ng’ab’eka bonna bamwagala nnyo. Mwannyinaze omukulu, Michael, yali ankuuma butiribiri, era bwe yalabanga omulenzi yenna ng’anneeyogerezaako, yankomangako. Kyokka, Michael bwe yalaba Ted, yamwagalirawo. Michael yaŋŋamba nti: “Melita, ofunye omusajja omulungi. Fuba okulaba nti omuyisa bulungi oleme kumufiirwa.”\nTwafumbiriganwa mu 1956, era twaweerereza wamu mu buweereza obw’ekiseera kyonna okumala emyaka mingi\nNange nnali njagala nnyo Ted. Twafumbiriganwa nga Ddesemba 10, 1956. Twasooka kuweerereza wamu nga bapayoniya mu Vancouver, ne tudda mu California, era oluvannyuma ne tutandika okukyalira ebibiina mu Missouri ne mu Arkansas. Okumala emyaka nga 18, twasulanga mu maka ga njawulo buli wiiki nga tukyalira ebibiina mu bitundu ebitali bimu eby’Amerika. Twanyumirwanga nnyo omulimu gw’okubuulira, era kyatusanyusanga nnyo okubeerako awamu ne bakkiriza bannaffe. Ekyo kyatwerabizanga ebizibu bye twayolekagananga nabyo nga tukyalira ebibiina.\nEkimu ku bintu bye nnali njagala ennyo ku Ted kwe kuba nti enkolagana ye ne Yakuwa yali agitwala ng’ekintu ekikulu ennyo. Yagitwalanga nga nkizo ya maanyi okuweereza Omuyinza w’Ebintu Byonna. Twanyumirwanga nnyo okusomera awamu Bayibuli. Buli kiro, bwe twabanga tetunneebaka, twafukamiranga okumpi n’ekitanda ne tusabira wamu. Oluvannyuma, buli omu yasabanga essaala eyiye ku bubwe. Ted bwe yabanga n’ensonga ey’amaanyi emuli ku mutima, nnakimanyanga. Yavanga mu buliri n’afukamira, n’asaba mu kasirise okumala ekiseera kiwanvu. Eky’okuba nti yategeezanga Yakuwa ku nsonga ennene n’entono kyandeetera okwongera okumwagala.\nNga wayise emyaka nga tumaze okufumbiriganwa, Ted yaŋŋamba nti yali agenda kutandika okulya ku mugaati n’okunywa ku nvinnyo ku mukolo gw’Ekijjukizo. Yaŋŋamba nti: “Nsabye nnyo Yakuwa ku nsonga eno nsobole okuba omukakafu nti kye nkola ky’ekyo ky’ayagala nkole.” Tekyanneewuunyisa kuba nti Yakuwa yali amufuseeko omwoyo gwe omutukuvu era nti kati yali afunye essuubi ery’okugenda mu ggulu. Nnagitwala nga nkizo ya maanyi okuwagira omu ku baganda ba Kristo.—Mat. 25:35-40.\nMu 1974, kyatwewuunyisa nnyo, Ted bwe yalondebwa okuweereza ku Kakiiko Akafuzi ak’Abajulirwa ba Yakuwa. Twayitibwa okugenda okuweerereza ku Beseri y’omu Brooklyn. Nga tuli eyo, Ted yakolanga emirimu gye ku Kakiiko Akafuzi, ate nga nze nkola gwa kulongoosa era ng’oluusi nkola mu saaluuni.\nTed yatumibwanga okukyalira ofiisi z’amatabi agatali gamu. Yali ayagala nnyo okulaba ng’omulimu gw’okubuulira gukolebwa mu bitundu bya Soviet Union. Lumu bwe twali tugenze okuwummulako mu Sweden, Ted yaŋŋamba nti: “Melita, omulimu gwaffe ogw’okubuulira guwereddwa mu Poland, era njagala kuyamba ab’oluganda abali mu nsi eyo.” Bwe kityo, twafuna viza ne tugenda e Poland. Ted yasisinkana abamu ku b’oluganda abaali balabirira omulimu gw’okubuulira mu Poland era n’atambulako nabo nga bwe boogera ku nsonga eyo, waleme kubaawo muntu yenna awulira bye boogera. Wadde ng’ab’oluganda baamala ennaku nnya nga bali mu kafubo, kyansanyusa nnyo okulaba essanyu Ted lye yafuna olw’okuyamba bakkiriza banne mu by’omwoyo.\nTwaddamu okugenda e Poland mu Noovemba 1977. F. W. Franz, Daniel Sydlik, ne Ted baali bagenze okukyalira Poland. Ogwo gwe mulundi ogwasooka ab’oluganda abali ku Kakiiko Akafuzi okukyala mu Poland mu butongole. Wadde ng’omulimu gwaffe gwali gukyawereddwa, ab’oluganda abo abasatu baasobola okugenda mu bibuga bya Poland ebitali bimu ne boogerako n’abalabirizi abatali bamu, bapayoniya, n’ab’oluganda abaali bamaze ebbanga eddene nga baweereza Yakuwa.\nTed n’abalala ku ofiisi z’ekitongole ekiramuzi ekya Moscow oluvannyuma lw’omulimu gwaffe okutongozebwa\nOmwaka ogwaddako, Ted ne Milton Henschel baagenda e Poland, ne boogerako n’ab’obuyinza, mu kiseera ekyo abaali batandise okuba n’endowooza ennuŋŋamu ku Bajulirwa ba Yakuwa n’omulimu gwabwe. Mu 1982, gavumenti ya Poland yakkiriza Abajulirwa ba Yakuwa okubanga n’enkuŋŋaana ennene ez’olunaku olumu. Mu mwaka ogwaddako Abajulirwa ba Yakuwa baafuna enkuŋŋaana ennene, era ezisinga obungi baazifunira mu bizimbe bye baapangisa. Mu 1985, ng’omulimu gwaffe gukyawereddwa, Abajulirwa ba Yakuwa mu Poland bakkirizibwa okuba n’enkuŋŋaana za disitulikiti nnya mu bisaawe ebinene. Mu Maayi 1989, Abajulirwa ba Yakuwa mu Poland bwe baali bateekateeka enkuŋŋaana ennene, gavumenti yatongoza omulimu gwabwe. Ekyo kye kimu ku bintu ebyasinga okuleetera Ted essanyu mu bulamu bwe.\nOlukuŋŋaana lwa disitulikiti mu Poland\nMu 2007, twali ku lugendo nga tugenda e South Africa ku mukolo ogw’okuwaayo ofiisi y’ettabi. Bwe twatuuka mu Bungereza, puleesa ya Ted yalinnya nnyo, era omusawo n’amugamba asazeemu olugendo olwo. Ted bwe yatereeramu, twaddayo mu Amerika. Kyokka bwe waali waakayita wiiki ntono, puleesa yamukuba n’asannyalala oludda olwa ddyo.\nTed yakosebwa nnyo ne kiba nti yamala ebbanga nga tasobola na kugenda mu ofiisi. Naye ekirungi kiri nti yasigala akyasobola bulungi okwogera. Wadde nga yali mu mbeera eyo, yafubanga okukola emirimu gye, nga mw’otwalidde n’okwenyigira mu nkuŋŋaana z’Akakiiko Akafuzi ezaabangawo buli wiiki ng’ayungibwa ku ssimu mu ddiiro lyaffe.\nTed yasiima nnyo obujjanjabi obwamuweebwa ku Beseri. Mpolampola yagenda atereera. Bwe kityo, yasobola okutuukiriza obumu ku buvunaanyizibwa bwe mu kibiina, era yabanga musanyufu.\nNga wayise emyaka esatu, puleesa yaddamu okukuba Ted era n’afa ku Lwokusatu, nga Jjuuni 9, 2010. Wadde nga nnali nkimanyi nti lumu Ted yandimalirizza obuweereza bwe obw’oku nsi, sisobola kunnyonnyola bulumi bwe nnafuna ng’afudde n’ekiwuubaalo kye mpulira. Wadde kiri kityo, nneebaza Yakuwa buli lunaku olw’ebyo bye yansobozesa okukola okuyamba Ted. Twamala emyaka egisukka mu 53 nga tuweerereza wamu mu buweereza obw’ekiseera kyonna. Nneebaza nnyo Yakuwa olw’engeri Ted gye yannyambamu okwongera okunyweza enkolagana yange ne Kitange ow’omu ggulu. Ndi mukakafu nti anyumirwa nnyo obuweereza bwe obupya.\nOKWOLEKAGANA N’OKUSOOMOOZEBWA MU BULAMU\nKyansanyusanga nnyo okukola mu saaluuni n’okutendeka abalala mu kukola enviiri ku Beseri\nOluvannyuma lw’okumala emyaka mingi nga mpeerereza wamu n’omwami wange, tekimbeeredde kyangu kwolekagana n’okusoomooza okutali kumu kwe nfuna mu bulamu bwange. Nze ne Ted twanyumirwanga nnyo okunyumyako n’ab’oluganda abaabanga bakyadde ku Beseri awamu n’abantu abaabanga bazze mu nkuŋŋaana. Kati okuva bwe kiri nti omwagalwa wange Ted takyali nange ate nga nange amaanyi gakendedde, ebintu ebyo sikyasobola kubikola nga bwe kyali edda. Wadde kiri kityo, nkyanyumirwa okubeerako awamu ne bakkiriza bannange ku Beseri ne mu kibiina. Emirimu ku Beseri si myangu, naye kindeetera essanyu okuweereza Katonda mu ngeri eyo. Ate era okwagala kwe nnina eri omulimu gw’okubuulira tekukendeeranga. Wadde nga nkoowa mangu era nga sisobola kuyimirira kumala bbanga ddene, kindeetera essanyu lingi okubuulira ku nguudo n’okuyigiriza abantu Bayibuli.\nBwe ndowooza ku bintu ebibi ebigenda mu maaso mu nsi, kindeetera essanyu lingi okuba nti nnasobola okuweereza Yakuwa nga ndi wamu n’omwami omulungi bw’atyo! Mu butuufu, Yakuwa ampadde emikisa mingi.—Nge. 10:22.\n^ lup. 13 Ebikwata ku Jack Nathan byafulumira mu Watchtower eya Ssebutemba 1, 1990, lup. 10-14.


Bukedde Online - Omujaasi eyakuba amasasi mu bantu yeewozezzaako nti yali atabuse omutwe.\nOmujaasi eyakuba amasasi mu bantu yeewozezzaako nti yali atabuse omutwe.\nOmujaasi Col. Bingi eyakuba amasasi mu bantu n'akasuka emmundu okuliraana poliisi y'e Gombe yeewozezzaako mu kkooti nti yali atabuse omuntwe kyokka ebbaluwa ezaava mu ddwaaliro ziraga nti teyaliiko buzibu bwonna era kino akyekwasa bamukendereze ku kibonerezo.\nOMUJAAASI wa UPDF eyakuba abantu amasasi akkiriziddwa okwewozaako oluvannyuma lwa kkooti okumaliriza okuwulira obujulizi obw’abantu 14.\nOmuwaabi wa Gavumenti, Mak Omondi yategeezezza kkooti nga Cpl. Bingi Thomas 35, omujaasi mu nkambi y’amagye e Bombo bwe yamala okukola obulumbaganyi ku bantu n’asuula emmundu okumpi ne poliisi y’e Gombe nga yaleka awandiise amannya ga Cpl. Denis Okello abuzeebuze abantu ne bakama be nti ssi ye yasse abantu. Ssentebe wa kkooti, Col Muhanguzi awadde Cpl Bingi obukwakkulizo busatu nga tannaba kwewozaako. Akasooka nti, bw’oba oyagala okwewozaako olina okuleeta abajulizi abakuwolereza nti tolina musango.\nEkyokubiri, olina okwewozaako ng’oyogera amazima ng’olayidde oba okwogera amazima nga tolayidde kkooti egenda kuwuliliza obujulizi bwo.\nEkyokusatu, olina okusirika bw’oba okimanyi nti gukusinga. Wano Cpl Bingi asazeewo okwewaako obujulizi nga talayidde era bino by’annyonnyodde.\n“Nga October 13, 2018 nalabira awo nga ntabuse omutwe ne nfuna ekirowoozo ekigamba nti, hhende nfune emmundu era bwe nagifuna saamanya byaddirira wabula okuddamu okutegeera nga November 3, 2018 nga ndi mu nkambi y’amagye e Kakiri”. Omuwaabi wa gavumenti, Mark Omondi yabuuzizza Bingi oba ajjukira ekyaliwo ku olwo olunaku n’addamu kimu nti, “sirina bye nzijukira era simanyi kye nakola.\nKino kyatabudde abatuuze abaabadde mu kkooti nga bagamba nti, by’ayogera yeewuunza bwewunza nti kati kkooti etandise kubabuzaabuza era Omondi n’asaba kkooti ekkirize basome ebbaluwa y’omusawo gye baamukebererako.\nEbbaluwa y’abasawo yaleeteddwa mu kkooti ng’esomeddwa Col. Dr. Patrick Ochenge okuva mu ddwaaliro lya UPDF erikola ku balwadde b’emitwe yalaze nti, Cpl Bingi tatabuka nga ku mutwe nga kino akikoze kwetaasa okulaba nga bamukendeereza ku kibonerezo.\nKkooti yakuddamu okutuula ku Lwokuna.


Bukedde Online - Ebbula ly'abalamuzi lizing'amizza enkola y'emirimu ku kkooti enkulu e Masaka\nEbbula ly'abalamuzi lizing'amizza enkola y'emirimu ku kkooti enkulu e Masaka\nAbatuuze balumirizza omukulu w'essomero okulya ssente z'okulikulaakulanya\nBaagala kwezimbira poliisi\nOmuwendo gw'abalamuzi omutono guvuddeko emisango okwetuuma mu kkooti enkulu e Masaka,ne kyeraliikiriza omulamuzi Nabisinde.\nOmulamuzi Nabisinde bwe yabadde atongoza kkooti ey'enjawulo eneewozesa emisango gya naggomola\nOmulamuzi wa kkooti enkulu e Masaka, Dr. Winnifred Nabisinde alaajanidde gavumenti okubongera ku muwendo gw'abalamuzi mu kitundu ky'e Masaka mu kaweefube gwe balimu ow’okumalawo emisango gya nnaggomola egikandaaliridde mu kkooti eno.\nNabisinde agamba nti, asanga okusoomoozebwa okw’amaanyi olw'emisango egyetuumye mu kkooti ye ekiremesezza abawaabi n'abasibe okufuna obwenkanya mu bwangu.\nOmulamuzi Nabisinde ng'abuuza ku bapuliida ba kkooti y'e Masaka\nOkwogera bino, Nabisinde yabadde ku kkooti enkulu e Masaka bwe yabadde atongoza kkooti ey’enjawulo egenda okuwuliriza emisango gya nnaggomola 50 egyekuusa ku kukabassanya abaana abawala abatanneetuuka egibadde gikandaaliridde mu kkooti eno.\nMu ngeri yemu, Nabisinde agugumbudde ekitongole kya poliisi ekikola ku kunoonyereza ku buzzi bw'emisango okwesuulirayo ogwannaggamba mu ngeri gye bakwatamu abantu ababa bagenzeeyo okuloopa emisango nga bakozesa obukambwe obususse ekivaako bangi okutya okuloopa emisango gino ne basalawo okuteeseganya n’abo ababeera bagizzizza ekivuddeko emisango gino okweyongera.\nAbamu ku bantu abaabaddewo mu kutongoza kkooti n'okukubaganya ebirowoozo ku geri y'okulwanyisa obuzzi bw'emisango egyannaggomola.\nMu nsisinkano eno mwetabyemu abakwatibwako ensonga eno omuli bapuliida, abaserikale bapoliisi n'amakomera n'ebitongole by’obwannakyewa eby’enjawulo ebikola ku nsonga z'abaana mu kitundu kino.\nDr. Winnifred Nabisinde\nBujingo atabuse ne mukyala we: Ensonga z'obutakkaanya bazitutte ku katuuti\nLaba omusono mawa...!


Bukedde Online - Bakazibaggya batutte bbaabwe ku poliisi-atutamizza obwenzi\nBakazibaggya batutte bbaabwe ku poliisi-atutamizza obwenzi\nEnsi egudde eddalu: Abaabatuusa mubafuula...\nEbigambo munnamawulire Rosemary Nankabirwa...\nAdded 19th April 2015\nMAAMA Ivan (mukyalamukulu) ne Nnaalongo Rodah Nakiwala bakazi ba Ssaalongo Frank Kiyimba bamuwaddeko obujulizi mu ofiisi ekola ku nsonga z’amaka n’asoberwa ate nga ye yasoose ku poliisi okuloopa Nnaalongo okusuulawo abaana.\nBya SSENNABULYA BAGALAYINA\nKiyimba yagenze ku poliisi e Lukaya - Kalungu n’aggula ku Nakiwala omusango gw’okuggalira Babirye Nassuuna ne Nakato Nabadda ab’omwaka ogumu mu nju ne basiibamu n’okusulamu.\nPoliisi ng’ekulembeddwa AIP Francis Asiimwe baakutte Nnaalongo n’agenda ng’akaaba n’abaana be.\nKu poliisi, Nnaalongo yeegattiddwaako muggyawe Maama Ivan (mukyalamukulu) ne boogerera bbaabwe amafuukuule nti abazaalamu buzaazi tabafaako.\nBaamulangidde omusawo gwe yakwanye nga kati gw’atiitiibya kyokka ng’abaana be tebasoma wadde okulya obulungi.\nMaama Ivan yagambye nti, “Ssaalongo obwenzi bwamusukka! Mmulinamu abaana babiri naye tampa buyambi ewange emuwunyira ziizi.”\nYe Nnaalongo yeewolerezza nti, busoberwa bwe bumutuusa okusibira abaana mu nnyumba ng’agenze okubanoonyeza ekibabeezaawo.\nAgamba nti, Nakato yakenena olw’okulya obubi yalwala era gye bamujjanjabira bakyamubanja omutwalo gumu ate Ssaalongo amutunuulira kyamuli.\nSsaalongo ng’akuba essimu okufuna obuyambi\nAbapoliisi bwe baatunuulidde endabika y’abalongo bano kitaabwe b’agamba nti abalabirira bulungi kwe baasinzidde okumutabukira ne bamuggalira.\nEnsonga bwe zaakyukidde Ssaalongo yakubye amasimu ag’okumukumu ng’ayita mmwan¬nyina Teddy Nakalema amutaase atwale abaana kyokka naye olwatuuse Nnaalongo n’amulumiriza okumubadala ng’amuloopedde enneeyisa ya Kiyimba.\nOluvannyuma Ssaalongo yaggaliddwa olw’okulagajjalira abaana be ng’omusango guli ku fayiro nnamba SD30/12/04/2015.\nNe Naalongo Nakiwala alina omusango gw’okuggalira abaana mu nnyumba oguli ku fayiro nnamba SD25/12/04/2015 naye olw’endaika y’abaana yateereddwa ku kakalu ka poliisi.\nMaama Ivan yasekeredde omusawo nti, azimbe mpola ne Ssaalongo kubanga amaziga ge bakaaba naye ajja kugakaaba kasita anaakwanayo omulala kubanga naye bwe yamuyisa ng’akwanye Nakiwala n’amwerabiza amakaage agali e Kalungi.


Bukedde Online - Engeri gy’ozimba ennyumba n’okekkereza ssente z’osaasaanya\nEngeri gy’ozimba ennyumba n’okekkereza ssente z’osaasaanya\nEkiteeteeyi ky’amapeesa kiyiiyize bw’oti...\nEbintu 5 bye nkola okukuuma olususu lwange...\nABANTU abasinga balina ekirooto ky’okuzimba amayumba bawone obupangisa n’okubasindiikiriza.\nN’ennyumba ng’eno osobola okukekkereza. Mu kifo ky’okuyiwa bbiimu, okozesa byuma okwetooloola ennyumba yonna.\nOsobola okutandika n’akatono k’olina kyokka oluusi kikwetaagisa okusooka okukuηηanya ssente eziwera n’okugula ebyetaagisa ebisinga okutandika okuzimba.\nWabula engeri ssente gye zifuuse akasente nga n’ebyenfuna byongera kukaluba, abantu abasinga bayiiya engeri gye bayinza okufuna ekintu ekirungi kyokka nga bakekkereza.\nBwe batyo abamu ku bazimba ennaku zino beekutte Yusufu Kazibwe nnannyini kkampuni ya ‘’Nana Corp Ltd’’ akozesa tekinologiya w’okuzimba ng’akozesa ebyuma okukekkereza ssente n’ebizimbisibwa.\nAgamba nti bw’oba obadde ogenda kuzimba ennyumba ya bukadde 30, osalako ebitundu 35 ku 100 ng’era ejjumbiddwa abantu mu bitundu by’e Kira, Ssonde, Najeera, Bweyogerere, Buziga n’ebitundu ebirala mu ggwanga.\nEBIRUNGI BY’ENZIMBA ENO\n Kazibwe agamba nti enzimba eno ekekkereza enkozesa ya siraabu ne kkolomu ezisibwa ku kizimbe. Bino bimanyiddwa nti bitwala seminti mungi n’amayinja nga mu kifo awaandibadde ebintu bino bakozesa byuma eby’ekika kya IBM ng’era bw’obalamu ogenda okulaba ng’okekkereza nnyo. Teweetaaga kugula makisipaani, embaawo, emisumaali ne seminti omungi ng’oyiwa siraabu naddala ku bazimba kalina. Kyokka bw’oba ozimba kalian ng’okozesa enkola enkadde, ebintu bino olina okuba nabyo mu bungi.\n Enzimba eno teyeetaaga bakozi bangi. Kino kimanyiddwa nti buli lw’otandika okukozesa tekinologiya, okendeeza ku bantu b’okozesa ku sayiti ng’ate n’emirimu gikendeezebwako. Okugeza awagenda emitayimbwa ng’osibako bbiimu, okozesa embaawo n’ebyuma. Jjukira nti bw’oba oyiwa siraabu mu nkola enkadde, weetaaga emitayimbwa mingi, enkokoto, emiti egiwanirira n’ebirala. Naye bw’oba okozesa enzimba ya Nana, obeera tobyetaaga.\n Eno enzimba etwala obudde butono okusinziira ku ya bulijjo gy’olina okusooka okuwummulamu enkokoto n’ebisenge okuguma. Wano osooka kusimba byuma ebiwanirira buli kimu okuviira ddala mu musingi ng’ate okekkereza.\n Enzimba eno teyeetaaga kukozesa bwongo bungi kubanga we bayiwa siraabu okozesa mbaawo n’ebyuma. Kyokka mu nzimba enkadde, olina okusiba embaawo, bbuliti, okuluka emitayimbwa ng’aluka omukeeka n’okuteekamu obukugu ng’oyiwa enkokoto. Bino byonna kitegeeza kukendeeza ku ssente z’okozesa, abantu n’ebikozesebwa.\nEnnyumba ezimbibwa nga bakozesa ebyuma. Ekekkereza ssente n’ebizimbisibwa.\n Kazibwe yategeezezza nti enkola eno ekendeeza ku buzito bw’ekizimbe ne ssente. Wano okekkereza ebitundu 35 ku 100 bw’ogeraageranya ku nzimba enkadde. Enkola eno oyinza okuzimba kalina zonna z’oyagala olw’ebyuma okuwewuka nga bw’olaba mu nsi z’ebweru.\n Bw’omala okuyisaamu ebyuma by’ekika kya IBM, kikwetaagisa bbulooka ntono nnyo okugatta ebisenge bw’ogeraageranya ku nzimba enkadde gye bazimba nga bbulooka ozikiika okusobola okuwanirira obuzito bwa siraabu ayiibwako.\n Ng’otandise okuzimba, kyangu okukyusa oba okuzimba dizayini yonna gy’oyagala. Kino kisoboka kubanga ebyuma bino osooka kubyokya ng’era kyangu okwongerako oba okubisalako ekitasoboka ng’okozesa bbulooka mpozzi ng’omenya ebisenge ebimu ate kino kireetera ennyumba okukendeeza ku bugumu bwayo n’efuuka ey’obulabe gyoli.\n Bw’oba ozimba ennyumba naddala kalina ng’okozesa enkola eya bulijjo, weetaaga ebintu nga ‘wheel order’ n’ekyuma ekitabula omusenyu kyokka Kazibwe agamba ku enzimba eno ey’ebyuma ebyo tebyetaagisa ssente ze wandiwaddeyo n’ozikolamu ebintu ebirala.\n Enzimba eno esinze kwettanirwa abo abatambula n’omulembe n’oluusi abatambuddeko mu nsi z’ebweru olw’obutayagala kwonoona ttaka gye yatandikira era y’esinga okukozesebwa. Ate ennyumba eno ogizimbira mu bbanga ttono nnyo ng’omuntu ne bw’aba avudde ku kyeyo, asobola okugizimbira mu myezi ng’ebiri n’eggwa n’addayo n’awona abantu okumuliira ssente ze.\nTEKINOLOGIYA KI GWE BAKOZESA?\n Nana tekinologiya kika kya nzimba mwe bakozesa ebyuma bya Steel ebiyitibwa I-Beams biyite IBM.\n Bwe baba bayiwa siraabu, bakozesa embaawo, ebyuma bya Steel, obutimba bwa BRC n’enkokoto. Siraabu zibeera n’ebituli wakati ebiremesa eddoboozi okuyitamu n’okukendeeza ku buzito bwa siraabu.\n Ekizimbe kyonna kizimbibwa n’ebyuma bya Steel ebiyitibwa I-Beams n’enkokoto ebigumya ekizimbe.\nENZIMBA ENO EKEKKEREZA ETYA?\n Tetukozesa mitayimbwa egifuula okuzimba okw’ebbeeyi.\n Tetwetaaga miti okuwanirira siraabu n’embaawo.\n Ate tuteekako enkokoto ntono okusinziira ku nzimba eya bulijjo.\nOBUWANGAAZI BULI BUTYA?\nYusufu Kazibwe agamba nti engeri ekizimbe kyonna gye kijjudde ebyuma okuviira ddala wansi, ennyumba eno kizibu okutawaanyizibwa kibuyaga ne musisi ng’ayise.\nAgamba nti ebizimbe bino bisobola okuwangaala emyaka egisoba mu 100.\nEnzimba eno okusinga eri China, Dubai, Egypt n’amawanga amalala agalina ebizimbe bya kalina ebisinga obuwanvu.\nOMUNTU ASOBOLA OKUSASULA EKIBANJA MPOLA?\nTekinologiya ono akusobozesa okuzimba ennyumba mu bitundutundu nga bw’onoonya ssente mpolampola kubanga enkuba ne bw’etonnya teweeraliikirira nnyo nti eyinza okuyiika.


Bukedde Online - Museveni ayanukudde ebbaluwa ya Sipiika Kadaga: 'Ndi musanyufu n'engeri abeenyigira mu ffujjo gye baakwatiddwaamu ab'ebyokwerinda'\nEnsonga za Bobi Wine ne Zaake zongedde okutabula...\nGav't etadde obukwakkulizo obupya ku baagala...\nPULEZIDENTI Museveni agambye nti musanyufu olw’engeri ab’ebyokwerinda gye baakuttemu ensonga z’abantu abaabadde bakola effujjo mu Kampala n’e Arua okuva omubaka wa Kyadondo East Robert Kyagulanyi amanyidwa nga ‘Bobi Wine’ ne banne lwe baakwatibwa olw’obuvuyo obwali mu kibuga Arua.\nPulezidenti Museveni ng'alambula ennyiriri z'abaserikale abaayisiddwa\nYabadde ayanukula ebbaluwa eyamuwandiikiddwa sipiika wa palamenti, Rebecca Kadaga ng’amusaba abeeko ky’akola ku basajja be ab’ebyokwerinda (Kadaga) be yagambye nti baatulugunya ababaka ba palamenti abaali mu kibuga Arua.\n‘’Ndi musanyufu olw’engeri ab’ebyokwerinda gye baakuttemu ensonga z’abeegunga n’abakola effujjo kuba baayambye nnyo okukuuma obulamu bw’abantu n’ebyabwe. Njagala okukasa eggwanga nti gavumenti ya NRM tejja kukkirizza bantu bakola ffujjo n’okukangakanga Bannayuganda nga bwe gwali mu Arua,’’ Museveni bwe yagambye.\nEra n’ategeeza nti kikyamu okukomekkerezza nti ab’ebyokwerinda baatulugunya abantu ng’okunoonyereza ku nsonga zino okwassibwawo omuduumizi w’amagye, Gen. David Muhoozi n’owa poliisi Okoth Ochola tekunnamalirizibwa.\n‘’Tugira tulinda ebinaava mu kunoonyereza wadde nkimanyi nti abaserikale bakkirizibwa okukozesa amaanyi amatonotono okukwata ababa bawalira okukwatibwa n’okwerwanako singa baba balumbiddwa,’’ Museveni bwe yannyonnyodde mu bbaluwa.\nYagambye nti ensonga z’ababaka n’abantu abalala abaali mu mivuyo gya Arua ziri mu kkooti ng’amateeka gamukugira okuzoogerako era alina kusooka kulindirira binaava mu kkooti.\nKyokka yagambye nti oluseregende lw’emmottoka ze bwe lwakanyugirwa amayinja abajaasi abamukuuma tebazzaayo muliro mbagirawo kugwolekeza balumbaganyi.\n‘’Kino kiraga nti ba mpisa. Era nga bino bye bibala ebivude mu myaka 48 egy’okutereeza eggwanga,’’ Museveni bwe yagambye.\nN’agamba nti baamala kumutuusa ku nnyonyi nnamukanga n’alagira aba SFC okuddayo bakolagane n’abeebyokwerinda abalala okulwanyisa abakola effujjo basobole okukuuma obulamu bw’abantu n'ebintu yabwe. Era wano abajaasi be we beegattira ku b’ebyokwerinda abalala okukola ku baali bakola effujjo.\nE Mitayana Museveni yagambye nti aba poliisi mu kupapa baakuba amasasi mu takisi eyalimu abawagizi z'omupiira okukkakkana ng'abantu babiri bafudde era olwamanya ensobi yaabwe ne basuulawo emmundu ne badduka n'okutuusa kati bakyayiggibwa.\nYagambye nti mu kulonda kw’e Jinja East n’ekibuga Bugiri, waaliwo abakazi abaakubwa, ebintu ne byonoonebwa n’omuntu n’attibwa olw’efujjo ly’ebyokulonda eryakolebwa ababaka abamu na'abawagizi baabwe.\nYagambye nti kigambibwa nti abakozi b’effujjo (be yayise abatujju) baggyibwa mu Kampala ne batwalibwa mu bitundu awaba wagenda okulonderwa okukola effujjo.\nBp. Ssebaggala mwennyamivu olw'amasabo agameruka ng'obutiko e Mukono


Weereza Yakuwa ng’Ennaku Embi Tezinnajja | Ogw’Okusoma\nBeewaayo Kyeyagalire—Mu Bugwanjuba bwa Afirika\nSinza Yakuwa, Kabaka ow’Emirembe n’Emirembe\nObwakabaka Bumaze Emyaka 100 nga Bufuga—Bintu Ki Bye Bukoze?\nSalawo mu Ngeri ey’Amagezi ng’Okyali Muvubuka\nWeereza Yakuwa ng’Ennaku Embi Tezinnajja\n“Obwakabaka Bwo Bujje”—Naye Bunajja Ddi?\nKye Nnasalawo Okukola nga Nkyali Muto\nOmunaala gw'Omukuumi—Ogw'Okusoma mu Kibiina | Janwali 2014\nBISOME MU Afrikaans Albanian Amharic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangal Kwanyama Latvian Lingala Lithuanian Luganda Lunda Luo Luswayiri Luvale Luwalabu Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Ojjukiranga Omutonzi wo.”—MUB. 12:1.\nAbakristaayo abakulu bayinza batya okukozesa obumanyirivu bwe balina okuyamba abo abakyali abato?\nByakulabirako ki eby’abantu abakulu mu myaka aboogerwako mu Bayibuli abaaweereza awali obwetaavu bw’ababuulizi obusingako?\nAbakristaayo abamu abakulu basobodde batya okugaziya ku buweereza bwabwe?\n1, 2. (a) Bigambo ki Sulemaani bye yaluŋŋamizibwa okuwandiikira abavubuka? (b) Lwaki ebigambo bya Sulemaani ebyo bikwata ne ku Bakristaayo abali mu myaka 50 n’okusingawo?\nYAKUWA yaluŋŋamya Kabaka Sulemaani okuwandiikira abavubuka ebigambo bino: “Ojjukiranga Omutonzi wo mu biro eby’obuvubuka bwo, ennaku embi nga tezinnajja.” “Ennaku embi” Sulemaani ze yayogerako ze ziruwa? Ze nnaku ez’obukadde. Ng’akozesa olulimi olw’akabonero, Sulemaani yayogera ku bizibu ebibaawo mu myaka egy’obukadde: emikono okukankana, okunafuwa amagulu, okuvaamu amannyo, obutalaba bulungi, obutawulira bulungi, envi mu mutwe, n’omugongo okweweta. N’olwekyo, tetusaanidde kulinda kutuuka mu myaka egyo ne tulyoka tulowooza ku ky’okuweereza Yakuwa mu bujjuvu.—Soma Omubuulizi 12:1-5.\n2 Abakristaayo bangi batuuka mu myaka 50 n’okusukkawo nga bakyalina amaanyi. Bayinza n’okuba nga balina envi naye nga tebannatuuka mu mbeera ng’eyo Sulemaani gye yayogerako. Olowooza n’Abakristaayo ng’abo abakuze tebasobola kuganyulwa mu bigambo Sulemaani bye yawandiikira abavubuka ebikwata ku ‘kujjukira Omutonzi waabwe’? Naye, ebigambo ebyo birina makulu ki?\n3. Kitegeeza ki okujjukira Omutonzi waffe ow’Ekitalo?\n3 Ka tube nga tumaze emyaka mingi nga tuweereza Yakuwa, kikulu nnyo okufumiitirizanga ku Mutonzi waffe ow’Ekitalo. Obulamu kirabo kya muwendo nnyo okuva eri Katonda. Engeri ebintu gye byatondebwamu ya kitalo nnyo ne kiba nti abantu tebasobola kugitegeera mu bujjuvu. Ebintu ebitali bimu Yakuwa bye yatonda bituleetera okunyumirwa obulamu. Bwe tufumiitiriza ku bitonde bya Yakuwa, kituleetera okukiraba nti alina okwagala kungi, alina amagezi mangi, era alina amaanyi mangi. (Zab. 143:5) Kyokka, okujjukira Omutonzi waffe ow’Ekitalo kizingiramu okulowooza ne ku ebyo by’atwetaagisa. Okufumiitiriza ku bintu ebyo byonna, kitukubiriza okukyoleka nti twagala Omutonzi waffe nga tukola kyonna ekisoboka okumuweereza mu bujjuvu obulamu bwaffe bwonna.—Mub. 12:13.\nAKAKISA ABAKRISTAAYO ABAKULU KE BALINA\n4. Kibuuzo ki Abakristaayo abamaze emyaka mingi nga baweereza Yakuwa kye bayinza okwebuuza, era lwaki?\n4 Bw’oba omaze emyaka mingi ng’oweereza Yakuwa, waliwo ekibuuzo ekikulu ky’osaanidde okwebuuza, ‘Nnyinza ntya okukozesa obulamu bwange nga nkyalina ku maanyi?’ Ng’Omukristaayo akuze mu by’omwoyo, olina kinene ky’oyinza okukola okuyamba abalala. Osobola okuyigiriza abato ebintu by’oyize ku Yakuwa. Osobola okuzzaamu abalala amaanyi ng’obabuulira ku mikisa gy’ofunye ng’oweereza Katonda. Ekyo kyennyini Kabaka Dawudi kye yasaba Yakuwa okumusobozesa okukola. Yagamba nti: “Ai Katonda, ggwe wanjigirizanga okuva mu buto bwange . . . Bwe ndiba nkaddiye era nga mmeze envi, Ai Katonda, tondekanga; okutuusa lwe ndibuulira amaanyi go emirembe egijja okubaawo, n’obuyinza bwo buli muntu agenda okujja.”—Zab. 71:17, 18.\n5. Abakristaayo abakulu bayinza batya okubuulirako abalala ku bintu bye bayize nga baweereza Yakuwa?\n5 Osobola otya okubuulirako abalala ku bintu by’oyize mu myaka emingi gy’omaze ng’oweereza Yakuwa? Oyinza okuyita ab’oluganda abakyali abato okukukyalirako n’onyumyako nabo ku bintu ebizimba. Oba oyinza okubuulirako nabo ne basobola okulaba essanyu ly’ofuna ng’oweereza Yakuwa. Eriku yagamba nti: ‘Ennaku ka zoogere, olufulube lw’emyaka ka luyigirize amagezi.’ (Yob. 32:7) Omutume Pawulo yakubiriza abakyala Abakristaayo abakulu okuzzaamu abalala amaanyi nga babateerawo ekyokulabirako ekirungi mu bigambo ne mu bikolwa. Yagamba nti: ‘Abakazi abakulu . . . bayigirizenga ebirungi.’—Tit. 2:3.\nKY’OYINZA OKUKOLA OKUYAMBA ABALALA\n6. Lwaki Abakristaayo abakuze mu myaka ba muwendo nnyo eri abalala?\n6 Bw’oba omaze emyaka mingi ng’oweereza Yakuwa, kijjukire nti olina bingi by’osobola okukola okuyamba abalala. Lowooza ku ebyo by’omanyi kati naye nga wali tobimanyi emyaka 30 oba 40 emabega. Kati omanyi engeri y’okukozesaamu emisingi gya Bayibuli mu mbeera ezitali zimu. Olina obumanyirivu bungi mu kuyigiriza abantu Bayibuli. Bw’oba ng’oli mukadde mu kibiina, omanyi engeri ey’okuyambamu ab’oluganda ababa bakutte ekkubo ekyamu. (Bag. 6:1) Oyinza okuba ng’olina obumanyirivu mu kulabirira emirimu gy’ekibiina, mu kulabirira ebitongole ebitali bimu ku nkuŋŋaana ennene, oba mu kulabirira omulimu gw’okuzimba Ebizimbe by’Obwakabaka. Oyinza okuba ng’olina obumanyirivu mu kunnyonnyola abasawo engeri gye basobola okujjanjabamu abantu nga tebakozesezza musaayi. Ne bwe kiba nti omaze ekiseera kitono ng’oyize amazima, olina obumanyirivu mu bulamu. Ng’ekyokulabirako, bw’oba okuzizza abaana, olina obumanyirivu bungi mu nsonga eyo. Abakristaayo abakulu ba muwendo nnyo eri bakkiriza bannaabwe kubanga basobola okubayigiriza, okubawa obulagirizi, n’okubazzaamu amaanyi.—Soma Yobu 12:12.\n7. Abakristaayo abakulu bayinza batya okutendeka Abakristaayo abakyali abato?\n7 Oyinza otya okukozesa obumanyirivu bw’olina okuyamba abalala? Oboolyawo oyinza okuyigiriza abato engeri gye bayinza okufunamu abantu ab’okuyigiriza Bayibuli n’engeri gye bayinza okubayigirizaamu. Bw’oba oli mwannyinaffe, oyinza okuyamba bannyinaffe abakyali abato okulaba engeri gye basobola okulabiriramu abaana baabwe ate nga mu kiseera kye kimu beenyigira mu bujjuvu mu bintu eby’omwoyo. Bw’oba oli wa luganda, osobola okuyamba ab’oluganda abakyali abato okuyiga okuwa obulungi emboozi n’okubayamba okuba ababuulizi abalungi. Oyinza okubayamba okumanya engeri gye bayinza okuzzaamu amaanyi ab’oluganda ne bannyinaffe abakaddiye. Ne bwe kiba nti tokyalina maanyi nga ge walina mu kusooka osobola bulungi okutendeka Abakristaayo abato. Ekigambo kya Katonda kigamba nti: “Abalenzi ekitiibwa kyabwe maanyi gaabwe: n’abakadde omutwe oguliko envi bwe bulungi bwabwe.”—Nge. 20:29.\nOKUWEEREZA AWALI OBWETAAVU OBUSINGAKO\n8. Kiki omutume Pawulo kye yeeyongera okukola ne bwe yali ng’akuze mu myaka?\n8 Omutume Pawulo yeeyongera okuweereza Katonda n’obunyiikivu ne bwe yali ng’akuze mu myaka. We yaviira mu kkomera e Rooma awo nga mu mwaka gwa 61 E.E., yali amaze emyaka mingi ng’aweereza ng’omuminsani era ng’ayise mu bigezo eby’amaanyi bingi. Yali asobola okusalawo okukkalira mu Rooma n’asigala omwo ng’abuulira. (2 Kol. 11:23-27) Ab’oluganda mu Rooma bandisanyuse nnyo okulaba nga Pawulo asigadde mu Rooma okuweerereza awamu nabo. Naye Pawulo yakiraba nti waaliwo ebitundu ebirala ebyalina obwetaavu bw’ababuulizi obusingako. Ng’ali wamu ne Timoseewo ne Tito, yeeyongera okuweereza ng’omuminsani, era yagenda mu Efeso, mu Kuleete, oboolyawo n’atuuka n’e Makedoni. (1 Tim. 1:3; Tit. 1:5) Tetumanyi obanga yatuuka ne mu Supaniya, naye yali ateekateeka okugendayo.—Bar. 15:24, 28.\n9. Peetero ayinza kuba nga yagenda ddi okuweereza awali obwetaavu bw’ababuulizi obusingako? (Laba ekifaananyi ku lupapula 22.)\n9 We yagendera okuweereza awali obwetaavu bw’ababuulizi obusingako, omutume Peetero ayinza okuba nga yalina emyaka egisukka mu 50. Lwaki tugamba bwe tutyo? Bwe kiba nti yali yenkana ne Yesu obukulu oba nga yali amusingako katono, yandibadde wa myaka nga 50 mu mwaka gwa 49 E.E. we yabeerera mu lukuŋŋaana awamu n’abatume abalala mu Yerusaalemi. (Bik. 15:7) Nga wayise ekiseera oluvannyuma lw’olukuŋŋaana olwo, Peetero yagenda okubeera mu Babulooni asobole okubuulira Abayudaaya abangi abaali babeera mu kitundu ekyo. (Bag. 2:9) Ng’ali eyo, Peetero yawandiika ebbaluwa ye eyasooka awo nga mu mwaka gwa 62 E.E. (1 Peet. 5:13) Si kyangu kugenda kubeera mu nsi ndala, naye eky’okuba nti Peetero yali akuze mu myaka tekyamulemesa kuweereza Yakuwa mu bujjuvu.\n10, 11. Waayo ekyokulabirako eky’Abakristaayo abaali bakuze mu myaka abaasalawo okugenda okuweereza awali obwetaavu bw’ababuulizi obusingako.\n10 Leero, waliwo Abakristaayo bangi abali mu myaka 50 n’okusingawo abakirabye nti embeera yaabwe kati ebasobozesa okuweereza Yakuwa mu ngeri esingawo. Abamu basazeewo okugenda okuweereza awali obwetaavu bw’ababuulizi obusingako. Ng’ekyokulabirako, Robert agamba nti: “Mu kiseera nze ne mukyala wange we twasalirawo okugenda okuweereza awali obwetaavu bw’ababuulizi obusingako, twali mu myaka 50 egy’obukulu. Mutabani waffe omu yekka gwe tulina yali amaze okuva awaka, nga bazadde baffe baafa, ate nga twali tulina ebintu bye tusikidde. Nnakiraba nti singa tutunda ennyumba gye twalimu twandisobodde okusasula amabanja gaffe era ne tufissaawo ssente ze twandikozesezza okutuusa lwe nnanditandise okufuna pensoni yange. Twakitegeerako nti mu Bolivia waaliyo abantu bangi abaali baagala okuyiga Bayibuli ate ng’ebintu mu nsi eyo si bya buseere nnyo. Bwe kityo, twasalawo okugenda okuweereza mu Bolivia. Tekyatwanguyira kumanyiira mbeera y’omu Bolivia. Kumpi buli kimu kyali kya njawulo ku ebyo bye twali tumanyidde mu Amerika. Wadde kyali kityo, okuweereza mu nsi eno kituviiriddemu emikisa mingi.”\n11 Robert agattako nti: “Ebiseera byaffe byonna kati tubimalira ku buweereza bwaffe. Abamu ku bantu be twayiga nabo Bayibuli baabatizibwa. Waliwo ab’omu maka agamu be twayigiriza Bayibuli. Abantu abo baavu nnyo era babeera wala okuva we tukuŋŋaanira. Naye buli wiiki, batindigga olugendo ne bajja mu kibuga mu nkuŋŋaana. Kituleetedde essanyu lingi okulaba ng’ab’omu maka ago bonna bakulaakulana mu by’omwoyo era ng’omwana omukulu mu maka ago aweereza nga payoniya.”\nOKUBUULIRA ABANTU ABOOGERA OLULIMI OLULALA\n12, 13. Waayo ekyokulabirako ekiraga engeri ow’oluganda omu gye yaweerezaamu Yakuwa mu bujjuvu oluvannyuma lw’okuwummuzibwa ku mulimu.\n12 Ebibiina ebyogera olulimi olulala biganyulwa nnyo mu kyokulabirako ekirungi ab’oluganda abakuze mu myaka kye bateekawo. Ate era okubuulira abantu aboogera olulimi olulala kivaamu emiganyulo mingi. Ng’ekyokulabirako, Brian enzaalwa ya Bungereza agamba nti: “Bwe nnaweza emyaka 65 nnawummuzibwa ku mulimu, era nze ne mukyala wange obulamu bwali tebukyatunyumira. Abaana baffe baali bakuze nga bavudde awaka ate nga mu kitundu mwe twali tubuulira, kyali kizibu okufuna abantu ab’okuyigiriza Bayibuli. Mu kiseera ekyo, nnasisinkana omuvubuka Omucayina eyali asomera ku yunivasite emu ey’omu Bungereza. Nnamuyita okujja mu nkuŋŋaana zaffe era n’ajja. Nnatandika okumuyigiriza Bayibuli. Oluvannyuma lwa wiiki ntono yatandika okujja mu nkuŋŋaana ne mukwano gwe Omucayina. Oluvannyuma lwa wiiki bbiri, yaleeta n’Omucayina ow’okusatu n’ow’okuna.\n13 “Omucayina ow’okutaano bwe yajja era naye n’ansaba okumuyigiriza Bayibuli, nnagamba mu mutima gwange nti, ‘Okuba nti ndi wa myaka 65 tekitegeeza nti sirina kuweereza Yakuwa mu bujjuvu.’ Nnabuuza mukyala wange obanga yandyagadde tuyige Olucayina. Twatandika okuyiga Olucayina era kati wayise emyaka kkumi okuva lwe twatandika okuluyiga. Okubuulira abantu aboogera Olulimi olulala kituleetedde okuwulira nga tuzze buto. Mu kiseera kino, twakayigiriza Abacayina 112 Bayibuli! Bangi ku bo bajjako mu nkuŋŋaana era omu ku bo kati aweereza nga payoniya.”\nWadde ng’okuze mu myaka, oyinza okuba ng’osobola okugaziya ku buweereza bwo (Laba akatundu 12, 13)\nOKUKOLA EKYO KY’OSOBOLA OKUKOLA\n14. Kiki Abakristaayo abakulu kye basaanidde okujjukira, era ekyokulabirako kya Pawulo kiyinza kitya okubazzaamu amaanyi?\n14 Wadde nga waliwo Abakristaayo bangi abali mu myaka 50 abasobola okugaziya ku buweereza bwabwe, ekyo abalala embeera zaabwe tezibasobozesa kukikola. Abamu balwadde, ate abalala balina bazadde baabwe abakaddiye be balabirira oba abaana be bakyalabirira. Bwe kiba nti naawe bw’otyo bw’oli, kijjukire nti Yakuwa asiima ekyo kyonna ky’osobola okukola ng’omuweereza. N’olwekyo, mu kifo ky’okuggwaamu amaanyi olw’ebyo by’otosobola kukola, essira lisse ku ebyo by’osobola okukola. Lowooza ku mutume Pawulo. Yamala ekiseera kiwanvu ng’asibiddwa era nga tasobola kutambula ŋŋendo ze ez’obuminsani. Naye abantu bwe baamukyaliranga, yababuuliranga amawulire amalungi era n’abanyweza mu by’omwoyo.—Bik. 28:16, 30, 31.\n15. Lwaki Abakristaayo abakaddiye ba muwendo nnyo mu kibiina?\n15 Yakuwa era asiima ekyo kyonna ab’oluganda abakaddiye kye basobola okukola nga bamuweereza. Wadde nga Sulemaani yakiraga nti si kyangu muntu kuweereza Yakuwa ng’atuuse mu nnaku embi, Bayibuli eraga nti Yakuwa asiima ekyo kyonna Abakristaayo abakaddiye kye bakola nga bamuweereza. (Luk. 21:2-4) Ab’oluganda mu kibiina basiima nnyo ekyokulabirako ekirungi Abakristaayo abakaddiye kye bateekawo mu kwoleka obwesigwa eri Yakuwa.\n16. Nkizo ki Ana z’ayinza okuba nga teyafuna, naye yaweerezanga atya Katonda?\n16 Bayibuli eyogera ku mukyala omu ayitibwa Ana eyeeyongera okuweereza Yakuwa okutuukira ddala mu myaka egy’obukadde. Ana yalina emyaka 84 Yesu we baamuzaalira. Kirabika Yesu we yatandikira okukuŋŋaanya abagoberezi be, Ana yali yafa dda era bw’atyo ayinza okuba nga teyafukibwako mwoyo mutukuvu era ayinza okuba nga teyeenyigira mu mulimu ogw’okubuulira amawulire amalungi ag’Obwakabaka. Kyokka Ana yakolanga ekyo kyonna ky’asobola okuweereza Katonda. Bayibuli egamba nti: ‘Teyayosanga kugenda mu yeekaalu, era yeenyigiranga mu buweereza obutukuvu emisana n’ekiro.’ (Luk. 2:36, 37) Lumu Ana bwe yali agenze ku Yeekaalu, yafuna akakisa okulaba ku Yesu ng’akyali muwere. Ana yabuulira abantu abalala nti Yesu ye yali agenda okuba Masiya era nti ye yali agenda okununula Yerusaalemi.—Luk. 2:38.\n17. Tuyinza tutya okuyamba bakkiriza bannaffe abakaddiye n’abalwadde okweyongera okuweereza Yakuwa?\n17 Ffenna tusaanidde okufaayo ku bakkiriza bannaffe abakaddiye n’abalwadde. Abamu ku bo bandyagadde okubaawo mu nkuŋŋaana z’ekibiina ne mu nkuŋŋaana ennene naye nga tebasobola. Mu bibiina ebimu ab’oluganda bakola enteekateeka okuyamba bakkiriza bannaffe ng’abo okuwulira ebigenda mu maaso mu nkuŋŋaana ku ssimu. Kyokka mu bibiina ebirala ekyo kiyinza obutasoboka. Wadde kiri kityo, Abakristaayo abatasobola kubaawo mu nkuŋŋaana basobola okuwagira okusinza okw’amazima. Ng’ekyokulabirako, basobola okusabira ab’oluganda mu kibiina.—Soma Zabbuli 92:13, 14.\n18, 19. (a) Abakristaayo abakaddiye bazzaamu batya abalala amaanyi? (b) Baani abayinza okukolera ku bigambo bino: “Ojjukiranga Omutonzi wo”?\n18 Abakristaayo abakaddiye bayinza obutakimanya nti bazzaamu nnyo abalala amaanyi. Ng’ekyokulabirako, wadde nga Ana yali mwesigwa nnyo eri Yakuwa okumala emyaka mingi, ayinza okuba nga teyakirowoozaako nti ekyokulabirako kye kyali kigenda kuwandiikibwako mu Bayibuli era nti n’okutuusa leero kyandibadde kizzaamu abaweereza ba Katonda amaanyi. Mu ngeri y’emu, ab’oluganda tebasobola kwerabira kwagala kw’oyolese eri Yakuwa. Ekigambo kya Katonda kigamba nti: “Omutwe oguliko envi ngule ya kitiibwa, [bwe] gunaalabikanga mu kkubo ery’obutuukirivu”!—Nge. 16:31.\n19 Kyo kituufu nti ffenna tetusobola kukola kye kimu mu buweereza bwaffe eri Yakuwa. Naye abo bonna abakyalina ku maanyi basaanidde okufuba okukolera ku bigambo bino ebyaluŋŋamizibwa: “Ojjukiranga Omutonzi wo . . . ennaku embi nga tezinnajja.”—Mub. 12:1.\nOMUNAALA GW'OMUKUUMI—OGW'OKUSOMA MU KIBIINA Janwali 2014


Bukedde Online - Abavubuka ba DP basatu bakwatiddwa ku bya Bobi Wine\nAbavubuka ba DP basatu bakwatiddwa ku bya Bobi Wine\nAb aserikale abayiiriddwa ku ofiisi z’abavubuka ba DP oluvannyuma lw’okubakwata.\nPOLIISI ekutte abavubuka ba Uganda Young Democrate (UYD) basatu ababadde batwala ekiwandiiko ekiwakanya okugana ebivvulu by’omubaka wa Kyaddondo East, Robert Kyagulanyi Ssentamu n’okumusibira mu maka ge.\nAbakwatiddwa kuliko Robert Mugambwa, Robson Kijjambu ne Dennis Muhanwa nga bano okukwatibwa kyaddiridde okuyita olukuhhaana lwa bannamawulire ku ofiisi zaabwe ku London Chambers ku Johnson Street okwogera ku bikolwa bya poliisi eby’okulinnyirira eddembe ly’obuntu okuli ne Bobi Wine.\nTimothy Simba omu ku bakulembeze yategeezezza nti bagenze okutuuka ku ofiisi zaabwe ng’abaserikale baayiiriddwa dda mu kifo kyonna era baabadde baakatandika okwogerako ne bannamawulire abaserikale ne bakwata bannaabwe ne babakunguzza okubatwala ku CPS. Yayongeddeko nti baabadde balina ekiwandiiko kye batwala ku CPS nga baagala poliisi ebannyonnyole omusango gw’evunaana Bobi Wine.


Bukedde Online - Omubaka Nambooze akubye ku matu\nOmubaka Nambooze akubye ku matu\nMaama Fiina ayogedde ku nnyumba eyali bba...\nOkuleekaana erinnya ly'omuntu eyeebase kikosa...\nOMUBAKA Betty Nambooze akiikirira ekibuga Mukono abasawo b’e Buyindi bamulongoosezza omugongo ne bamuteekamu ekyuma.\nBakireke ng’abuuza ku mukyala we. Ku ddyo ye muwala waabwe.\nNambooze ali mu kujjanjabibwa e Buyindi, olwazze engulu n’ateeka obubaka ku mukutu gwe ogwa Facebook nga yeebaza Katonda nti yabadde azze bulungi engulu.\nMu be yasoose okwebaza yabadde Rtd Col. Kiiza Besigye gwe yayogeddeko nti ye pulezidenti era ddala pulezidenti w’abantu.\n“Bamaze bulungi okunnongoosa. September 27 nagenda mu palamenti nga nnina enkizi, olwaleero nnina kyuma mu mugongo. Babba akalulu kange era babbye enkizi yange nga bwe balwana okutwekakaatikako balemere mu buyinza mu nsi gye batasobola wadde okujjanjaba omubaka wa palamenti,” Nambooze bwe yaggumizza mu bubaka.\nElyvis Nsonyi kayungirizi w’emirimu mu kibiina kya DP yategeezezza nti yayogedde ne Leticia muwala wa Namboozi n’amutegeeza nti baamulongoosezza n’adda bulungi engulu.\nAyongerako nti Nambooze yalina okugenda e Buyindi ekiseera abasawo kye baalagira, wabula baagenze okulaba nga kiyitako nga palamenti tennamuwa ssente kyokka ng’omugongo guvunda kwe kukubaakuba mu beemikwano ne bamusondera ssente n’ayongerezaako ezize n’asobola okugenda e Buyindi.\nOmwogezi wa Palamenti, Chris Obore yagambye nti amanyi Nambooze ali Buyindi ajjanjabibwa naye tamanyi mbeera ntuufu ye gy’alimu kuba tannabategeeza naye ky’akakasa nti baamusindikidde ssente z’obujjanjabi era yazifunye. Omuwendo gwa ssente Palamenti ze yawaddeyo Obore teyazoogedde.\nNambooze ali mu Munipal Hospital Bangolere India, erimu ku malwaliro agali mu mikono gya Dr. Vanhidyadhra owa Spine Care consultant/surgeon okusinziira ku bubaka Nsonyi bwe yawadde.\nYagambye nti Nambooze bamusuubira okubeera e Buyindi ng’akyajjanjabibwa n’abasawo bongere okumwetegereza.\nObubaka obulala Nambooze bwe yatadde ku Facebook ku Lwokuna, kwe kuli obuliko ekifaananyi ky’omukazi Omuyindi ng’amuwa ekimuli.\nYagambye nti omukazi ono Kristan Olungereza alutegeera kitono tebawuliziganya nnyo naye bwe baamunnyonnyodde embeera eyamutuusa ku kitanda e Buyindi kwekuddayo n’amuleetera ekimuli okumuyozaayoza.\nSeptember 27, 2017 obutambi n’ebifaananyi byabuutikira emikutu gy’amawulire okwetoloola ensi yonna ng’Ababaka ba palamenti ya Uganda balwanagana n’abaserikale baali bambadde engoye ezabulijjo, abaayingira mu Palamenti okufulumya ku kifuba ababaka Sipiika Kadaga be yali alagidde bafulume mu palamenti ne balemeramu.\nEmbeera eno yali evudde ku babaka abaali baagala okulemesa Omubaka wa Igara West, Raphael Magyezi okwanjula ekiteeso ekisaba okukola ennongoosereza mu nnyingo 102 (b) okuggya ekkomo ku myaka gy’omuntu ayagala okwesimbawo ku bwa pulezidenti mu Uganda.\nAbabaka okuli Namboozi ne Zaake Butebi ensitaano eno baagivaamu n’ebisago ebyamaanyi era mu kiseera kino bakyali mu ddwaaliro bajjanjabibwa.\nNambooze yasooka kujjanjabirwa ku Bugoloobi Medical Centre ate Zaake ne bamujjanjabira mu ddwaliro e Lubaga oluvannyuma yatwaliddwa mu Amerika.\nJoseph Gonzaga Sewungu nampala w’ababaka ba DP mu palamenti yagambye nti eky’okusondera Nambooze ssente tekiriimu buzibu omuntu yenna asobola okuweebwa.\nKyokka yakakasizza nti yateeka omukono ku mpapula za palamenti ezimukkiriza okugenda ebweru okujjanjabibwa era yaweebwa ssente.